text:
Olubereberye - Genesis
Essuula 4
1 Adamu n'amanya Kaawa mukazi we; n'abeera olubuto, n'azaala Kayini, n'ayogera nti Mpeereddwa omusajja eri Mukama.
2 Era nate n'azaala muganda we Abiri. Abiri n'aba musumba wa ndiga, naye Kayini n'aba mulimi wa ttaka.
3 Awo ennaku bwe zaayitawo Kayini n'alyoka aleeta ebibala by'ettaka okubiwaayo eri Katonda.
4 Abiri naye n'aleeta ku baana b'endiga ze ababereberye n'amasavu gaazo. Mukama n'akkiriza Abiri ne ky'awaddeyo.
5 Naye Kayini ne ky'awaddeyo teyamukkiriza. Kayini n'asunguwala nnyo, amaaso ge ne goonooneka.
6 Mukama n'agamba Kayini, nti Kiki ekikusunguwaza? era kiki ekikwonoonesa amaaso go?
7 Bw'onookolanga obulungi, tokkirizibwenga? Bw'otokola bulungi, ekibi kituula ku luggi: n'okwegomba kwe kunaabanga eri ggwe, naawe onoomufuganga.
8 Kayini n'ayogera ne Abiri muganda we. Awo bwe baali nga bali mu nnimiro, Kayini n'alyoka agolokokera ku Abiri muganda we n'amutta.
9 Mukama n'agamba Kayini nti, Aluwa Abiri muganda wo? N'ayogera nti Simanyi: nze mukuumi wa muganda wange?
10 N'ayogera nti Okoze ki? Eddoboozi ly'omusaayi gwa muganda wo linkaabirira mu nsi.
11 Kale kaakano okolimiddwa mu nsi, eyasamizza akamwa kaayo okuweebwa omusaayi gwa muganda wo mu mukono gwo;
12 bw'onoolimanga ensi, okuva kaakano teekuwenga maanyi gaayo; mu nsi onoobanga mmomboze era omutambuze.
13 Kayini n'agamba Mukama nti Okubonerezebwa kwange, tekuyinzika kugumiikirizibwa.
14 Laba, ongobye leero mu maaso g'ensi; era mu maaso go mwe nneekwekanga; era nnaabanga mmomboze era omutambuze mu nsi; awo olulituuka buli alindaba, alinzita.
15 Mukama n'amugamba nti Buli alitta Kayini kyaliva awalanwa eggwanga emirundi omusanvu. Mukama n'ateeka ku Kayini akabonero buli amulaba alemenga okumutta.
16 Kayini n'ava mu maaso ga Mukama, n'atuula mu nsi ya Enodi mu maaso ga Adeni.
17 Kayini n'amanya mukazi we; n'abeera olubuto, n'azaala Enoka: n'azimba ekibuga, n'akituuma Enoka ng'erinnya ly'omwana we.
18 Ne Enoka n'azaala Iradi: Iradi n'azaala Mekuyaeri: Mekuyaeri n'azaala Mesusaeri:
19 Lameka n'awasa abakazi babiri; ow'olubereberye erinnya lye Ada, n'ow'okubiri erinnya lye Zira.
20 Ada n'azaala Yabali: oyo ye kitaabwe w'abo abatuula mu weema nga balunda.
21 N'erinnya lya muganda we Yubali; oyo ye kitaabwe w'abo abakuba ennanga n'omulere.
22 Nate Zira n'azaala Tubalukayini, omuweesi wa buli ekisaala eky'ekikomo n'eky'ekyuma: ne mwannyina Tubalukayini ye Naama.
23 Lameka n'agamba bakazi be nti Ada ne Zira, muwulire eddoboozi lyange: Mmwe abakazi ba Lameka, muwulire ekigambo kyange: Kubanga natta omusajja kubanga yanfumita nze, Era omuvubuka kubanga yambetenta nze:
24 Obanga Kayini aliwalanirwa eggwanga emirundi musanvu, Lameka aliwalanirwa emirundi nsanvu mu musanvu.
25 Adamu n'amanya nate mukazi we; n'azaala omwana ow'obulenzi, n'amutuuma erinnya lye Seezi: Kubanga Katonda yandagiririra ezzadde eddala okudda mu kifo kya Abiri; kubanga Kayini yamutta.
26 Seezi naye n'azaala omwana ow'obulenzi; n'amutuuma erinnya lye Enosi: mu biro ebyo mwe baasookera okusabanga erinnya lya Mukama.


c: text/html

text:
Olubereberye - Genesis
Essuula 24
1 Ibulayimu yali akaddiye, ng'ayitiridde obukadde: era Mukama yawanga Ibulayimu omukisa mu bigambo byonna.
2 Ibulayimu n'agamba omuddu we, omukulu w'ennyumba ye, eyafuganga byonna bye yalina, nti Nkwegayiridde, ssa omukono gwo wansi w'ekisambi kyange;
3 nange naakulayiza Mukama, Katonda w'eggulu era Katonda w'ensi, nga toliwasiza mwana wange mukazi aliva mu bawala aba Bakanani, be ntuulamu:
4 naye oligenda mu nsi yange, era eri baganda bange, omuwasize omwana wange Isaaka omukazi.
5 Omuddu n'amugamba nti Mpozzi omukazi talikkiriza kujja nange okutuuka mu nsi eno: kirignwanira okuzza omwana wo mu asi gye wavaamu?
6 Ibulayimu n'amugamba nti Tozzangayo mwana wange n'akatono.
7 Mukama, Katonda w'eggulu, eyanziya mu nnyumba ya kitange, ne mu nsi mwe nnazaalirwa, era eyayogera nange, nandayirira, ng'agamba nti Ezzadde lyo ndiriwa ensi eno; oyo alituma malayika we okukukulembera, naawe oliwasiza omwana wange omukazi aliva eyo.
8 N'omukazi bw'aliba nga takkirizza kujja naawe, kale nga toliiko musango olw'ekirayiro kyange kino; kino kyokka, obutamuzzaayo mwana wange.
9 Omuddu n'assa omukono gwe wansi w'ekisambi kya Ibulayimu mukama we, n'amulayirira mu kigambo ekyo.
10 Omuddu n'atwala eŋŋamira kkumi, ez'omu ŋŋamira za mukama we, ne yeegendera; ng'alina ebintu byonna ebirungi ebya mukama we mu ngalo ze: n'agolokoka, n'agenda mu Mesopotamiya, mu kibuga kya Nakoli.
11 N'afukamiza eŋŋamira ebweru w'ekibuga awali oluzzi lw'amazzi obudde nga buwungeera, obudde nga butuuse abakazi we baafulumi ranga okusena amazzi.
12 N'ayogera nti Ai Mukama, Katonda wa mukama wange Ibulayimu, ompe, nkwegayiridde, omukisa leero, olage ekisa mukama wange Ibulayimu.
13 Laba, nnyimiridde ku nsulo z'amazzi; n'abaana abawala b'ab'omu kibuga bafuluma okusena amazzi:
14 kale kibeere bwe kiti; omuwala gwe nnaagamba nti Sena ensuwa yo, nkwegayiridde, nnywe; naye anaagamba nti Nnywa, nange nnaanywesa n'enhamira zo: oyo abeere oyo gwe walagirira omuddu wo Isaaka; era bwe ntyo bwe nnaategeera ng'olaze ekisa mukama wange.
15 Kale olwatuuka, bwe yali ng'akyayogera, laba, Lebbeeka n'afuluma, eyazaalirwa Bessweri omwana wa Mirika; mukazi wa Nakoli, muganda wa Ibulayimu, ng'alina ensuwa ye ku kibegabega kye.
16 N'omuwala yali mulungi nnyo okulaba, omuwala omuto, so nga tewali musajja eyamumanya: n'aserengeta ku nsulo, n'ajjuza ensuwa ye, n'ayambuka.
17 Omuddu n'addukana mbiro okumusisinkana, n'ayogera nti Onnywese, nkwegayiridde, otuzzi mu nsuwa yo.
18 N'ayogera nti Nywa, mukama wange: n'ayanguwa n'assa ensuwa ye ku mukono gwe, n’amunywesa.
19 Awo bwe yamala okumunywesa, n'ayogera nti Nnaasenera n'eŋŋamira zo zinywe zikkute.
20 N'ayanguwa n'afuka ensuwa ye mu kyesero, n'addukana nate ku luzzi okusena, n'asenera eŋŋamira ze zonna.
21 Omusajja n'amwekaliriza amaaso, ng'asirise, okutegeera nga Mukama awadde olugendo Iwe omukisa oba nga tawadde.
22 Awo olwatuuka, eŋŋamira bwe zaamala okunywa, omusajja n’addira empeta eya zaabu obuzito bwayo kitundu kya sekeri, n'emisagga egy'okubanga ku mikono gye obuzito bwagyo sekeri kkumi eza zaabu;
23 n'ayogera nti Ggwe oli mwana w'ani? mbuulira, nkwegayiridde. Mu nnyumba ya kitaawo mulimu ebbanga ffe okusula omwo?
24 N'amugamba nti Nze ndi mwana wa Bessweri omwana wa Mirika, gwe yazaalira Nakoli.
25 Era nate n'amugamba nti Tulina essubi era n'ebyokulya ebinaazimala, era n'ebbanga ery'okusulamu
26 Omusajja n'akutama, n'asinza Mukama.
27 N'ayogera nti Mukama yeebazibwe, Katonda wa mukama wange Ibulayimu, ataleka kusaasira kwe n'amazima ge eri mukama wange: nze, Mukama annuŋŋamizza mu kkubo eri ennyumba ya baganda ba mukama wange.
28 Omuwala n'addukana, n'abuulira ab'omu nnyumba ya nnyina ng'ebigambo ebyo bwe biri.
29 Era Lebbeeka yalina mwannyina, erinnya lye Labbaani: Labbaani, n'afuluma n'adduka okusisinkana omusajja awali oluzzi.
30 Awo olwatuuka, bwe yalaba empeta, n'emisagga egyali ku mikono gya mwannyina, era bwe yawulira ebigambo bya Lebbeeka mwaanyina, ng'ayogera nti Bw'atyo omusajja bw'aŋŋambye; n'ajja eri omusajja; era, laba, yali ng'ayimiridde mu mbiriizi z'eŋŋamira awali ensulo.
31 N'ayogera nti Yingira ggwe Mukama gw'awadde omukisa; kiki ekikuyimirizza ebweru? kubanga nteeseteese ennyumba, n'ekifo eky'eŋŋamira.
32 Omusajja n'ayingira mu nnyumba, n'asumulula eŋŋamira; n'awa essubi n'ebyokulya eby'ennamira, n'amazzi okunaaza ebigere bye n'ebigere by'abasajja abaali naye.
33 Ne bateeka emmere mu maaso ge alye: naye n'ayogera nti Siirye nga sinnayogera bye nnatumibwa. N'ayogera nti Yogera.
34 N'ayogera nti Nze ndi muddu wa Ibulayimu
35 Era Mukama yawanga mukama wange omukisa mungi; era afuuse omukulu: era yamuwa embuzi n'ente, ne ffeeza ne zaabu, n'abaddu n'abazaana, n'eŋŋamira n'endogoyi.
36 Ne Saala mukazi wa mukama wange n’azaalira! mukama wange omwana bwe yali ng'akaddiye: era oyo n'amuwa. byonna by'alina.
37 Ne mukama wange n'andayiza, ag'ayogera nti Toliwasiza mwana wange mukazi aliva mu bawala aba Abakanani, be ntuulira mu nsi yaabwe:
38 naye oligenda eri ennyumba ya kitange, n'eri baganda bange, owasize omwana wange omukazi.
39 Ne ŋŋamba mukama wange nti Mpozzi omukazi talikkiriza kujja nange.
40 N'aŋŋamba nti Mukama, gwe ntambulira, mu maaso ge, alituma malayika we wamu naawe, aIiwa olugendo lwo omukisa; naawe oliwasiza omwana wange omukazi aliva mu baganda bange, ne mu nnyumba ya kitange:
41 bw'otyo tolibaako musango olw'ekirayiro kyange, bw'olituuka mu baganda bange; nabo bwe batalikuwa mukazi, ggwe nga toliiko musango olw'ekirayiro kyange.
42 Leero ne njija awali oluzzi, ne njogera nti Ai Mukama, Katonda wa mukama wange Ibulayimu, bw'onoowa kaakano omukisa olugendo lwange lwe ŋŋenda:
43 laba, nnyimiridde awali ensulo y'amazzi; kale kibeere bwe kiti; omuwala anaafuluma okusena, gwe nnaagamba nti Ompe, nkwegapiridde, otuzzi mu nsuwa yo nnywe:
44 naye anaŋŋnamba nti nywa ggwe, era nze naasenera n'eŋŋamira zo: oyo abeere oyo Mukama gwe yalagirira omwana wa mukama wange.
45 Bwe mbadde nga nkyayogera mu mutima gwange, laba, Lebbeeka n'afuluma ng'alina ensuwa ye ku kibegabega kye: n'aserengeta ku nsulo, n’asena: ne mmugamba nti Nnywe, nkwegayiridde.
46 N'ayanguwa, n'assa ensuwa ye okuva ku kibegabega kye, n'ayogera nti Nywa, nange naanywesa n'eŋŋamira zo: ne nnywa, naye n'anywesa n'eŋŋamira.
47 Ne mmubuuza ne njogera nti Ggwe oli mwana w'ani? N'ayogera nti Mwana wa Bessweri, omwana wa Nakoli, Mirika gwe yamuzaalira: ne nnaanika empeta mu nnyindo ye, n'emisagga ku mikono gye.
48 Ne nkutama, ne nsinza Mukama, ne nneebaza Mukama, Katonda wa mukama wange Ibulayimu, eyannuŋŋamya mu kkubo lyeanyini okuwasiza omwana we omwana wa mwannyina mukama wange.
49 Ne kaakaano bwe munakkiriza okukolera mukama wange eby'ekisa n'eby'amazima, mumbuulire; era bwe mutakkirize, mumbuulire; ndyoke nkyukire ku mukono ogwa ddyo, oba ku gwa kkono.
50 Labbaani ne Bessweri ne balyoka baddamu ne boogera nti Ekigambo ekyo kivudde eri Mukama: tetuyinza kukubuulira bibi newakubadde ebirungi.
51 Laba, Lebbeeka ali mu maaso go, mutwale, ogende, abeere mukazi w'omwana wa mukama wo, Mukama aga bw'ayogedde.
52 Awo olwatuuka, omuddu wa Ibulayimu bwe yawuiira ebigambo ebyo, n'avuunama eri Mukama,
53 Omuddu n'aleeta amakula aga ffeeza n'amakula aga zaabu n'ebyambalo, n'abiwa Lenbeeka: era n'awa ne mwannyina ne nayina ebintu eby'omuwendo omungi.
54 Ne balya ne banywa; ye n'abasajja abaali naye, ne basula ne bakeesa obudde; ne bagolokoka enkya, n'ayogera nti Munsiibute yende eri mukama wange.
55 Ne mwannyina ne nnyina ne boogera nti Omuwala abeere naffe amale eanaku si nnyingi, ekkumi oba kusingawo; alyoke agende.
56 N'abagamba nti Tondwisa, kubanga Mukama awadde omukisa olugendo lwange; munsiibule ŋŋende eri mukama wange.
57 Ne boogera nti Tunaayita omuwala, tumubuuze mu kamwa ke.
58 Ne ayita Lebbeeka, ne bamugamba Onoogenda n'omusajja ono? N'ayogera nti Nnaagenda.
59 Ne basiibula Lebbeeka mwannyinaabwe, n'omulenzi we, n'omuddu wa Ibulayimu, n'abasajja be.
60 Ne basabira Lebbeeka omukisa, ne bamugamba nti Mwannyinaffe, beeranga nnyina w’abantu obukumi enkumi n’ezzadde lyo liryenga omulyango gw’abo ababakyawa.
61 Lebbeeka n’agolokoka n’abazaana be, ne beebagala ku ŋŋamirane bagenda n’omusajja: omuddu n’atwala Lebeeka ne yeegendera.
62 Isaaka najja ng’ava mu kkubo ery’e Beerirakairoi: kubanga yali atuula mu nsi ey’obukiika obwa ddyo.
63 Isaaka n'afuluma okufumiitiriza mu nnimiro akawungeezi : n'ayimusa amaaso ge, n'atula, era, laba, eŋŋamira nga zijja.
64 Lebbeeka n'ayimusa amaaso ge, era bwe yalaba Isaaka, n'ava kuŋŋamira.
65 N'agamba omuddu nti Musajja ki oyo atambulira mu ninniro okutusisinkaana? Omuddu n’ayogera nti Ye mukama wange: n’addira olugoye lwe olubikka mu maaso ne yeebikkako.
66 Omuddu n’abuulira Isaaka byonna bye yakola
67 Isaaka n'amuleeta mu nnyumba nnyina Saala, n'awasa Lebbeeka, n'aba mukazi we; n'amwagala: Isaaka n'asanyusibwa nnyina bwe yamala okufa.

robotstxt: allowed

filter: keep


text:
Zabbuli Psalms
Chapter 98
1 Mumuyimbire Mukama oluyimba oluggya; Kubanga akoze eby'amagero: Engalo ze eza ddyo, n'omukono gwe omutukuvu bimuleetedde obulokozi.
2 Mukama amanyisizza obulokozi bwe: Obutuukirivu bwe abwolekerezza ddala mu maaso g'amawanga.
3 Ajjukidde okusaasira kwe n'obwesigwa bwe eri ennyumba ya Isiraeri: Enkomerero zonna ez'ensi zirabye obulokozi bwa Katonda waffe.
4 Muyimbe n'eddoboozi ery'essanyu eri Mukama, mmwe ensi zonna: Muleete oluyimba muyimbe olw'essanyu, weewaawo, muyimbe eby'okutendereza.
5 Muyimbe okutendereza Mukama n'ennanga; N'ennanga era n'eddoboozi eriyimba.
6 N'amakondeere n'eddoboozi ery'akagombe Muleete eddoboozi ery'essanyu mu maaso ga Kabaka, Mukama.
7 Ennyanja ewuume, n'okujjula kwayo; Ensi zonna, n'abo abazituulamu;
8 Amazzi gakube mu ngalo; Ensozi ziyimbire wamu olw'essanyu;
9 Mu maaso ga Mukama, kubanga ajja okusalira ensi omusango: Alisalira ensi emisango egy'ensonga, Aliramula amawanga n'obutuukirivu.


text:
KAPITEENI wa Cranes, Andrew Mwesigwa y'omu ku bazannyi abeegulidde erinnya mu kuzannya omupiira ebweru w'eggwanga era ng'agufunyemu.
Yategeezezza HUSSEIN BUKENYA ebimuyambye okutuuka ku buwanguzi wamu n'okwekuumira ku mutindo.
NSINGA kwebaza Katonda kuba yankoledde buli kye ntuuseeko. Bazannyi bannange balina okumanya nti omupiira mulimu, ogwetaaga okuwa obudde nga kw'otadde okukola ng'akalogoyi, wabula n'okuwmumula kyetaagisa.
Natandika okuzannya omupiira mu ngeri ya kusaagirira kuba Jinja Academy gye natandikiramu nga ndaba ng'ogutasoboka.
Naliko mu Sea Princes, Aldina SC, eyali ttiimu ya Nile FC ey'abato, Busia FC gyenava mu 2001 okugenda mu Mbale Hereos ate mu 2003 ne neegatta ku Villa gye mpagira.
"Apartments" za Mwesigwa zaazimbye e Masanafu mu Lubaga.
Eno gye nava okugenda mu IBV eya Iceland (omuzannyira Mawejje) mu 2005, era ne ntwalayo Augustine Nsumba.
Abamu ku bazannyi baffe mu Uganda tebamanyi kye baagala kuba olufuna ku ssente nga yeerabira ky'alina okukola ng’ava ku mulamwa, ekintu ekikyamu.
Bakimanye nti mu mupiira temuli kwesaasira, kwemanya na kwemalirira ate nga n’okucakala mu ngeri emalawo fitinensi nayo si nnungi.
Nze gw'olaba sigendangako mu ndongo, sinywangako mwenge n'ebirala nsobole okukuuma omutindo gwange kuba nkimanyi nti omupiira guzannyibwa muntu agwagala ate ng'ali ku mutindo.
Abazannyi tebalina kuweera ne kye baba bafunye. Balina okuba nga beegomba buli kintu ekirungi okusobola okwongeramu amaanyi mu kye bakola ate ssente ne bweziba ntono tobulwa ky'ozikolamu kuba tewali kitasoboka. Kuno kwe balina okugatta okuba n'empisa olwo bajja kuwangula.
Mwesigwa (ku kkono), mukyalawe n'abaana.
Ekintuusizza ku buwanguzi kwebuuza kuba sirina kye nkola nga sseebuuzizza ku maama, baganda bange ne mukyala wange.
- Emipiira mingi eginnumye naye Cranes ne Zambia gwe gukyasinze.
- Ennyama n’ettooke bwobifumba siseguka.
- Obudde bwange nsinga kubumala ne famire yange mpozzi n’okutendereza Katonda.
- Nnina esuubi nti nga sinnava mu Cranes tujja kugenda mu Africa Cup of Nations, buli omu bw'anaakola ekimusuubirwamu.
Rachael Catherine Namuwaya (Maama)
Ndi musawo omutendeke alina ne ddiguli era emyaka 30 egiyise ngimaze nzijanjaba abantu mu malwaliro ag'enjawulo omuli, Jinja Hospital ne Masaka ne Mulago.
Ndi mulokole atakola kintu kyonna ku lunaku lw'okusaba era gye nsabira nninamu ekifo nga bwe mba sinnatuuka tewali akituulamu.
Nasooka ne simatira kuzaala baana balenzi bokka nga ndaba obutazaala muwala kiyinza okunkola obubi naye omwana omulenzi alinga zaabu.
Maama wa Mwesigwa
Nnina abaana abalenzi bana; Robert Mukasa, Andy Mwesigwa n'abalongo Paul Waiswa ne Tonny Waiswa.
Nafuna omukisa kuba abaana bange bonna balina ekitone mu mupiira era Mukasa yazannyirako Villa, Tonny (Victoria University) ne Mwesigwa.
Mwesigwa mwana wa kitalo nnyo eri famire yange kuba talina ky'atakoze okuva lwe yatandika okuzannya omupiira. Musajja muwulize eri buli muntu kababeere ba ku kyalo.
Nnina essuubi nti ebigendererwa bye byonna munsi ajja kubituukiriza kuba awuliriza ebimuwabulwa, alina eddiini ate mukozi nnyo.
Emmotoka za Mwesigwa.
Doreen Nakintu (mukyala wa Mwesigwa):
Katonda yampa Mwesigwa kuba nninga ali mujjana. Nninnye ennyonyi kuba buli mwaka nnina okugenda e Kazakhstan okumufumbira ettooke.
Natandika okubeera ne Mwesigwa mu 2003 nga nkyasoma ku Yunivasite e Makerere era bwe nnamaliriza ddiguli mu kubalirira ebitabo (Statistics) nabikomya awo ne nsalawo ndabirire famire yange era Mwesigwa talina ky'atankoledde ku nsi kuno.
Ovanga ku musajja akwebuuzaako ku buli kintu, akuwa buli ky'oyagala nga tabuuzizza, ayagala abantu b'ewaffe ng'ababe, mmenye ki ndeke ki? Andy andabirira ng’omwana omuto.
Omukwano omwami wange gw'andaga buli lwe ngujjukira nga taliiwo njula okutambuza ebigere ntuuke gy'ali naye nga tekisoboka.
Wabula bwe ntuula mu nju yaffe ne ntunula ku baana baffe Cindy Kwagala Mwesigwa ne Aaron Mwesigwa ng'omutima gukkakkana.
Sirabangako mwami wange ng'anyiize wabula bwe bawangula Cranes teyeebaka asula mu birowoozo, ate bwe mpulira nti alwadde nange ndwala.
Ennyumba ya Mwesigwa esangibwa e Lugala - Masanafu.


text:
Ekyamateeka Deuteronomy
Chapter 23
1 Eyafumitibwa, oba eyasalibwako ebitundu by'omubiri gwe eby'ekyama, tayingiranga mu kkuŋŋaaniro lya Mukama.
2 Omwana omwebolereze tayingiranga mu kkuŋŋaaniro lya Mukama; okutuusa ku mirembe ekkumi tewabangawo ku babe abayingira mu kkuŋŋaaniro lya Mukama.
3 Omwamoni oba Omumowaabu tayingiranga mu kkuŋŋaaniro lya Mukama; okutuusa ku mirembe ekkumi tewabangawo ku bantu baabwe abayingira mu kkuŋŋaaniro lya Mukama ennaku zonna:
4 kubanga tebaabasisinkana mu kkubo nga balina emmere n'amazzi, bwe mwava mu Misiri; era kubanga baawerera Balamu omwana wa Byoli okumuggya mu Pesoli eky'omu Mesopotamiya, okukukolimira.
5 Naye Mukama Katonda wo yagaana okuwulira Balamu; naye Mukama Katonda wo n'afuula ekikolimo okuba omukisa gy'oli, kubanga Mukama Katonda wo yakwagala.
6 Tonoonyanga mirembe gyabwe newakubadde omukisa gwabwe ennaku zo zonna emirembe gyonna.
7 Tokyawanga Mwedomu; kubanga muganda wo: tokyawanga Mumisiri; kubanga wali mugenyi mu nsi yaabwe.
8 Abaana bannakabirye abalibazaalirwa baliyingira mu kkuŋŋaaniro lya Mukama.
9 Bw'otabaalanga mu nsiisira okulwana n'abalabe bo, oneekuumanga mu buli kintu ekibi.
10 Bwe wabanga mu mmwe omusajja yenna, atali mulongoofu olw'ekyo ekinaamubangako ekiro, anaafulumanga mu lusiisira, tayingiranga munda w'olusiisira:
11 naye olunaatuukanga, obudde bwe buwungeeranga, anaanaabanga n'amazzi: kale enjuba bw'emalanga okugwa, n'ayingiranga mu lusiisira.
12 Era onoobanga n'ekifo ebweru w'olusiisira, gy'onoofulumanga:
13 era onoobanga n'ekifumu mu bintu byo; awo olunaatuukanga, bw'onoofulumanga n'otuula, onookisimyanga n'okyuka n'obikka ku ekyo ekinaakuvangamu:
14 kubanga Mukama Katonda wo atambulira wakati, mu lusiisira lwo, okukuwonya, n'okugabula abalabe bo mu maaso go; olusiisira lwo kye lunaavanga lubeera olutukuvu: alemenga okulaba mu ggwe ekintu kyonna ekitali kirongoofu, n’akukuba amabega.
15 Tozzanga eri mukama we omuddu eyabomba ku mukama we okujja gy'oli:
16 anaatuulanga naawe, wakati mu ggwe, mu kifo ky'anaayagalanga munda w'enzigi zo olumu, w'anaasinganga okusiima: tomujooganga.
17 Tewabanga mwenzi ku bawala ba Isiraeri, so tewabanga alya ebisiyaga ku batabani ba Isiraeri.
18 Toleetanga mpeera ya mwenzi, newakubadde empeera y'embwa, mu nnyumba ya Mukama Katonda wo olw'obweyamo bwonna: kubanga ebyo byombiriri bya mizizo eri Mukama Katonda wo.
19 Towolanga muganda wo lwa magoba; amagoba ag'effeeza, amagoba ag'ebyokulya, amagoba ag'ekintu kyonna ekiwolwa olw'amagoba:
20 munnaggwanga si kibi okumuwola olw'amagoba; naye muganda wo tomuwolanga lwa magoba: Mukama Katonda wo alyoke akuwenga omukisa mu byonna by'oteekako omukono gwo, mu nsi gy'oyingiramu okugirya.
21 Bw'oneeyamanga obweyamo Mukama Katonda wo, totenguwanga kubusasula: kubanga Mukama Katonda wo talirema kububuuza gy'oli: era kyandibadde kibi mu ggwe:
22 Naye bw'olekanga okweyama, tekiriba kibi mu ggwe.
23 Ekyali kivudde mu mimwa gyo onookyekuumanga n'okikola; nga bwe weeyama Mukama Katonda wo, ekiweebwayo ku bubwo, kye wasuubiza n'akamwa ko.
24 Bw'oyingiranga mu lusuku olw'emizabbibu olwa munno, si kibi okulya ezabbibu okukkuta nga bw'oyagala ggwe: naye toterekangako mu kintu kyo.
25 Bw'oyingiranga mu ŋŋaano etennakungulwa eya munno, si kibi okunoga ebirimba n'engalo zo; naye toteekanga kiwabyo kuŋŋaano etennakungulwa eya munno.


text:
Yobu Job
Chapter 31
1 Nalagaana endagaano n’amaaso gange; Kale nandiyinzizza ntya okutunuulira omuwala?
2 Kubanga omugabo gwa Katonda oguva waggulu kye kiki, N'obusika obw'Omuyinza w'ebintu byonna obuva engulu?
3 Si buyinike eri atali mutuukirivu, N'okulaba ennaku eri abakola eby'obujeemu?
4 Talaba makubo gange, N'abala ebigere byange byonna?
5 Oba nga nali ntambudde n'obutaliimu, Oba nga ekigere kyange kyanguye okukuusakuusa;
6 (Mpimibwe mu minzaani eyenkanankana, Katonda alyoke amanye obutayonoona bwange;)
7 Oba nga ekigere kyange kyali kikyamye mu kkubo, N'omutima gwange oba nga gwali gugoberedde amaaso gange, Era oba nga ebbala lyonna lyali lyegasse n'engalo zange:
8 Kale nze nsige, omulala alye; Weewaawo, emmere ey'omu nnimiro yange esimbulibwe.
9 Omutima gwange oba nga gwali gusendeddwa eri omukazi, Ne nteegera ku mulyango gwa munnange:
10 Kale mukazi wange aseere omulala, Era abalala bakutame ku ye.
11 Kubanga ekyo kyandibadde kya kivve; Weewaawo, kyandibadde kibi ekigwana abalamuzi okukibonereza:
12 Kubanga muliro ogwokya ne guzikiriza, Era ogwagala okusimbula emmere yange yonna.
13 Oba nga nali nnyoomye ensonga ey'omuddu wange oba omuzaana wange, Bwe bampawaabira:
14 Kale ndikola ntya, Katonda bw'aligolokoka? Era bw'alinjijira, ndimuddamu ntya?
15 Eyankola nze mu lubuto si ye yamukola ye? Eyatubumba mu lubuto fembi si omu?
16 Oba nga nali nnyimye abaavu kye beegomba, Oba nali mazizzaawo amaaso ga nnamwandu;
17 Oba nali ndidde akamere kange nzekka; So atalina kitaawe taliddeeko.
18 (Nedda, okuva mu buto bwange yakulira wamu nange nga kitaawe, Ne nnamwandu n'abanga mulezi we okuva mu lubuto lwa mmange;)
19 Oba nga nali ndabye n'omu ng'afa olw'okubulwa ebyambalo, Oba eyeetaaga nga talina kye yeebikka:
20 Ekiwato kye oba nga tekyanneebaza, Era oba nga tabugumye na byoya bya ndiga zange;
21 Oba nga nali nnyimusizza omukono gwange eri atalina kitaawe, Kubanga nalaba anannyamba mu mulyango:
22 Kale ekibegabega kyange kive ku nkwakwa, N'omukono gwange gukutuke okuva ku ggumba.
23 Kubanga obuyinike obuva eri Katonda bwabanga ntiisa gye ndi, Era olw'obukulu bwe ne ssibaako kye nnyinza kukola.
24 Oba nga nali nfudde zaabu okuba essuubi lyange, Era oba nga nali ŋŋambye zaabu ennungi nti Ggwe bwesige bwange;
25 Oba nga nali nsanyuse kubanga obugagga bwange bwali bungi, Era kubanga omukono gwange gwali gufunye bingi;
26 Oba nga nali ntunuulidde enjuba, Oba omwezi nga gutambulira mu kumasamasa;
27 Omutima gwange ne gusendebwa kyama, Akamwa kange ne kanywegera omukono gwange:
28 Era n'ekyo kyandibadde kibi ekigwana abalamuzi okukibonereza: Kubanga nandirimbye Katonda ali waggulu.
29 Oba nga nali nsanyukidde oyo eyankyawa ng'azikiridde, Oba nali neeyimusizza obubi bwe bwamulaba;
30 (Weewaawo, saaganya kamwa kange kwonoona Nga nsaba obulamu bwe nga nkolima;)
31 Abasajja ab'omu weema yange oba nga tebaayogera nti Ani ayinza okulaba omuntu atakkuse nnyama ye?
32 Omugenyi teyasulanga mu luguudo; Naye n'aggulirangawo enzigi zange omutambuze;
33 Oba nga nali mbisse ku kusobya kwange nga Adamu, Nga nkisa obutali butuukirivu bwange mu kifuba kyange;
34 Kubanga nali ntidde ekibiina ekinene, N'okunyoomebwa ebika ne kunkanga, N'okusirika ne nsirika ne ssiva mu mulyango.
35 Singa wabaddewo anampulira! (Laba, kano ke kabonero kange Omuyinza w'ebintu byonna anziremu;) Era mba kuba n'ekyo omulabe wange ky'ampawaabidde ky'awandiise!
36 Mazima nandikisitulidde ku kibegabega kyange; Nandikyesibye nga kiremba.
37 Nandimubuulidde ebigere byange bwe byenkana omuwendo; Nandimusemberedde ng'omukungu.
38 Ensi yange bw'enempawaabira, N'ebibibi byayo ne bikaabira wamu amaziga;
39 Oba nga nali ndidde ebibala byamu awatali ffeeza, Oba nali nfiisizza bannyini yo:
40 Omwennyango gudde mu kifo ky'eŋŋaano. Ne ssere mu kifo kya sayiri. Ebigambo bya Yobu biwedde.


text:
Yobu Job
Chapter 39
1 Omanyi ebiro embulabuzi ez'oku njazi mwe zizaalira? Oba oyinza okutegeera empeewo bwe ziba n'amawako?
2 Oyinza okubala emyezi gye zimala? Oba omanyi ebiro mwe zizaalira?
3 Zikutama, zizaala abaana baazo, Zeggyamu obubalagaze bwazo.
4 Abaana baazo bagejja, bakulira ebweru ku ttale; Bafuluma ne batadda.
5 Ani eyata entulege okuba ey'eddembe? Oba ani eyasumulula enkoba ez'entulege?
6 Nafuula ensiko okuba ennyumba yaayo, N'ensi ey'omunnyo okuba ekifo w'ebeera.
7 Enyooma oluyoogaano olw’omu kibuga, So tewulira kulekaana kwa mugobi.
8 Ensozi bwe zenkana obugazi lye ddundiro lyayo, Era enoonya buli kintu ekibisi.
9 Embogo enekkirizanga okukuweereza? Oba eneebeeranga awali ekisibo kyo?
10 Oyinza okusiba embogo n'olukoba lwayo ku kibibi? Oba eneerimanga ebiwonvu ng'ekuvaako ennyuma?
11 Onoogyesiganga kubanga amaanyi gaayo mangi? Oba onoogirekeranga omulimu gwo?
12 Onoogyesiganga okukomyawo ewuwo ensigo zo, N'okukuŋŋaanyanga eŋŋaano ey'omu gguuliro lyo?
13 Ekiwaawaatiro kya maaya kisanyuka; Naye ebiwaawaatiro bye n'ebyoya birina ekisa?
14 Kubanga aleka amagi ge ku ttaka, N'egabugumya mu musenyu,
15 Ne yeerabira ng'ekigere kiyinza okugabetenta, Oba ensolo ey'omu nsiko eyinza okugalinnyirira.
16 Akakanyalira abaana be ng'abatali babe: Newakubadde ng'ateganira bwereere talina kutya;
17 Kubanga Katonda yamuggyako amagezi, So tamuwadde kutegeera.
18 Bw'aba nga yeegulumizizza, Anyooma embalaasi n'oyo agyebagala.
19 Wawa embalaasi amaanyi gaayo? Wayambaza obulago bwayo n'olugiŋŋirima olukankana?
20 Wagibuusa ng'enzige? Ekitiibwa ky'okufugula kwayo kya ntiisa.
21 Etakulira mu kiwonvu, n'esanyukira amaanyi gaayo: Efuluma okusisinkana n'abasajja abakutte ebyokulwanyisa.
22 Esekerera okutya so tekeŋŋentererwa; so tedda nnyuma awali ekitala.
23 Omufuko guwulungutira ku yo, Effumu erimasamasa n'akasaale.
24 Emira ettaka n'obusungu n'ekiruyi; So tekkiriza nga lye ddoboozi ery'ekkondeere.
25 Ekkondeere buli lwe livuga, n'eyogera nti Bw'otyo N'ekonga olutalo nga lukyali wala, Okubwatuka kw'abaami n'okuleekaana.
26 Magga atumbiira na magezi go, N'abamba abiwaawaatiro bye eri obukiika obwa ddyo?
27 Empungu erinnya na kiragiro kyo, N'ekola ekisu kyayo waggulu?
28 Ebeera ku jjinja, n'ennyumba yaayo eri okwo, Ku linnyo ly'ejjinja n'ekifo eky'amaanyi.
29 Erengera omuyiggo ng'eyima okwo; Amaaso gaayo gagulaba nga guli wala.
30 Era n'abaana baayo banuuna omusaayi: Era awaba emirambo, gy'ebeera eyo.


text:
Essuula 9
1 Era n'endagaano ey'olubereberye yalina empisa ezaalagirwa ez'okusinzanga Katonda, n'ekifo ekitukuvu, eky'omu nsi.
2 Kubanga eweema yakolwa, ey'olubereberye eyalimu ekikondo ky'ettabaaza n'emmeeza n'emigaati egy'okulaga; awaayitibwa Awatukuvu.
3 Era ennyuma w'eggigi ery'okubiri yaliyo eweema eyitibwa Entukuvu ennyo;
4 eyalimu ekyoterezo ekya zaabu; n'essanduuko ey'endagaano eyabikkibwako zaabu enjuyi zonna, eyalimu ekibya ekya zaabu omwali emaanu, n'omuggo gwa Alooni ogwaloka, n'ebipande eby'endagaano;
5 ne kungulu ku yo bakerubi ab'ekitiibwa nga basiikiriza entebe ey'okusaasira; bye tutayinza kwogerako kaakano kinnakimu.
6 Naye ebyo bwe byakolebwa bwe bityo, bakabona bayingira mu weema ey'olubereberye obutayosa, nga batuukiriza emirimu egy'okuweereza;
7 naye mu eri ey'okubiri ayingiramu kabona asinga obukulu yekka, omulundi gumu buli mwaka, si awatali musaayi, gw'awaayo ku lulwe ye n'olw'obutamanya bw'a bantu.
8 Omwoyo Omutukuvu ng'ategeeza kino, ng'ekkubo eritwala mu kifo ekitukuvu terinnalabisibwa, ng'eweema ey'olubereberye ekyayimiriddewo;
9 eyo kye kifaananyi olw'ebiro ebiriwo; ekirimu ebirabo era ne ssaddaaka ebiweebwayo ebitayinza kumutuukiriza oyo aweereza mu bigambo by'omwoyo,
10 kubanga ze mpisa ezaalagirwa ez'omubiri obubiri (era awamu n'ez'okulya n'ez'okunywa n'ez'okunaaba okutali kumu) ezaateekebwawo okutuusa ku biro eby'okudda obuggya.
11 Naye Kristo bwe yajja kabona asinga obukulu ow'ebigambo ebirungi ebigenda okujja, n'ayita mu weema esinga obukulu n'okutuukirira, etaakolebwa na mikono, amakulu, etali ya mu nsi muno,
12 so si lwa musaayi gwa mbuzi n'ennyana, naye lwa musaayi gwe ye, n'ayingirira ddala omulundi gumu mu watukuvu, bwe yamala okufuna okununula okutaggwaawo.
13 Kuba oba ng'omusaayi gw'embuzi n'ente ennume n'evvu ly'ente enduusi, ebimansirwa ku abo abalina empitambi, bitukuza okunaaza omubiri;
14 omusaayi gwa Kristo, eyeewaayo yekka olw'Omwoyo ataggwaawo eri Katonda nga taliiko bulema, tegulisinga nnyo okunaaza omwoyo gwammwe mu bikolwa ebifu okuweereza Katonda omulamu?
15 Era ye kyava abeera omubaka w'endagaano empya, okufa bwe kwabeerawo olw'okununula mu byonoono eby'omu ndagaano ey'olubereberye, abayitibwa balyoke baweebwe okusuubiza kw'obusika obutaggwaawo.
16 Kubanga awaba endagaano ey'obusika, kigwana okubaawo okufa kw'oyo eyagiragaana.
17 Kubanga endagaano ey'obusika enywerera awaba okufa: kubanga yali etuukirizza ekyagiragaanyisa eyagiragaana ng'akyali mulamu?
18 Era n'endagaano ey'olubereberye kyeyava erema okusookebwa awatali musaayi.
19 Kubanga buli kiragiro bwe kyamalanga okwogerwa Musa eri abantu bonna ng'amateeka bwe gali, n'atwalanga omusaayi gw'ennyana n'embuzi, wamu n'amazzi n'ebyoya by'endiga ebimyufu n'ezoobu, n'amansiranga ku kitabo kyennyini, era ne ku bantu bonna,
20 ng'ayogera nti Guno gwe musaayi gw'endagaano Katonda gye yabalagira.
21 Era nate eweema n'ebintu byonna eby'okuweereza n'abimansirangako omusaayi bw'atyo.
22 Era mu mateeka kubulako katono ebintu byonna okunaazibwa omusaayi, era awataba kuyiwa musaayi tewabaawo kusonyiyibwa.
23 Kale ebifaananyi by'ebyo eby'omu ggulu kyabigwanira okunaazibwa n'ebyo, naye eby'omu ggulu byennyini okunaazibwa ne ssaddaaka ezisinga ezo.
24 Kubanga Kristo teyayingira mu kifo ekitukuvu ekyakolebwa n'emikono ekyafaanana ng'ekyo eky'amazima naye mu ggulu mwennyini, okulabika kaakano mu maaso ga Katonda, ku lwaffe:
25 so si kwewangayo mirundi mingi; nga kabona asinga obukulu bw'ayingira mu kifo ekitukuvu buli mwaka n'omusaayi ogutali gugwe;
26 kubanga kyandimugwanidde okubonaabonanga emirundi emingi okuva ku kutondebwa kw'ensi: naye kaakano omulundi gumu ku nkomerero y'emirembe alabise okuggyawo ekibi olw'okwewaayo yennyini.
27 Era ng'abantu bwe baterekerwa okufa omulundi ogumu, oluvannyuma lw'okwo musango;
28 era ne Kristo bw'atyo, bwe yamala okuweebwayo omulundi ogumu okwetikka ebibi by'abangi, alirabika omulundi ogw'okubiri awatali kibi eri abo abamulindirira, olw'obulokozi.


text:
ESSUULA EY’OKUNA
Yesu Kristo Y’Ani?
Yesu alina kifo ki ekikulu?
Yava wa?
Yali muntu wa ngeri ki?
WALIWO abantu bangi abaatiikirivu mu nsi. Abamu bamanyiddwa nnyo mu bitundu byabwe, abalala mu bibuga byabwe oba mu nsi yaabwe. Ate abalala bamanyiddwa mu nsi yonna. Kyokka, okumanya obumanya erinnya ly’omuntu omwatiikirivu tekitegeeza nti omumanyi bulungi. Era tekitegeeza nti omanyi kalonda yenna amukwatako awamu n’engeri ze.
2 Abantu bangi okwetooloola ensi balina kye bamanyi ku Yesu Kristo, wadde nga yaliwo ku nsi emyaka nga 2,000 egiyise. Kyokka bangi tebategeera bulungi Yesu kye yali. Abamu bagamba nti yali bubeezi muntu mulungi. Ate abalala nti yali nnabbi. Kyokka, abalala bakkiriza nti Yesu ye Katonda era nti asaanidde okusinzibwa. Ddala asaanidde okusinzibwa?
3 Kikulu nnyo gwe okutegeera amazima agakwata ku Yesu. Lwaki? Kubanga Baibuli egamba nti: ‘Buno bwe bulamu obutaggwaawo, okutegeera ggwe Katonda omu ow’amazima, n’oyo gwe watuma, Yesu Kristo.’ (Yokaana 17:3) Yee, okutegeera amazima agakwata ku Yakuwa Katonda ne Yesu Kristo, kijja kutusobozesa okufuna obulamu obutaggwaawo mu lusuku lwa Katonda ku nsi. (Yokaana 14:6) Ate era, Yesu yatuteerawo ekyokulabirako ekisingayo obulungi ku ngeri y’okutambuzaamu obulamu bwaffe n’engeri ey’okuyisaamu abalala. (Yokaana 13:34, 35) Mu ssuula esooka ey’akatabo kano, twayiga amazima agakwata ku Katonda. Kati ka twetegereze Baibuli ky’eyigiriza ku Yesu Kristo.
MASIYA EYASUUBIZIBWA
4 Emyaka mingi emabega nga Yesu tannazaalibwa, Baibuli yali yalagula ku kujja kwa Masiya oba Kristo. Ekitiibwa “Masiya” (ekiva mu kigambo ky’Olwebbulaniya) ne “Kristo” (ekiva mu ky’Oluyonaani) bitegeeza “Eyafukibwako Amafuta.” Eyasuubizibwa Ono yandifukiddwako amafuta, kwe kugamba, Katonda yandimulonze okuba mu kifo eky’enjawulo. Mu ssuula z’akatabo kano ezinaddako, tujja kuyiga ebisingawo ku kifo ekikulu Masiya kyalina mu kutuukirizibwa kw’ebisuubizo bya Katonda. Era tujja kuyiga ku mikisa Yesu gy’atusobozesa okufuna ne mu kiseera kino. Kyokka, nga Yesu tannazaalibwa, bangi beebuuzanga, ‘Ani aliba Masiya?’
5 Mu kyasa ekyasooka C.E., abayigirizwa ba Yesu ow’e Nazaaleesi baali bakakafu ddala nti ye yali Masiya eyalagulwako. (Yokaana 1:41) Omu ku bayigirizwa abo, ayitibwa Simooni Peetero, yagamba Yesu nti: “Ggwe Kristo.” (Matayo 16:16) Kati olwo, abayigirizwa abo bandisobodde batya okuba abakakafu nti ddala Yesu ye yali Masiya eyasuubizibwa? Ate ffe, tuyinza tutya okuba abakakafu nti ddala Yesu ye Masiya eyasuubizibwa?
6 Bannabbi ba Katonda abaaliwo nga Yesu tannabaawo, baayogera ebintu bingi ebikwata ku Masiya. Ebintu ebyo byali bya kuyamba abalala okutegeera Masiya. Okuwaayo ekyokulabirako: Ka tugambe nti ogambiddwa okugenda awasimba bbaasi oba eggaali z’omukka oba ku kisaawe ky’ennyonyi okukima omuntu gw’otomanyi. Tekyandikuyambye singa bakubuulira ebimu ku bintu ebikwata ku muntu oyo? Mu ngeri y’emu, okuyitira mu bannabbi aboogerwako mu Baibuli, Yakuwa yayogera ebintu bingi ebikwata ku ebyo Masiya bye yandikoze ne bye yandiyiseemu. Okutuukirizibwa kw’obunnabbi buno kwandiyambye abantu abeesigwa okumutegeera obulungi.
7 Ka twetegerezeeyo obunnabbi bwa mirundi ebiri. Obusooka; ng’ekyabulayo emyaka 700, nnabbi Mikka yalagula nti oyo eyasuubizibwa yandizaaliddwa mu Besirekemu, akabuga akatono akaali mu Yuda. (Mikka 5:2) Yesu yazaalibwa wa? Mu kabuga ako kennyini! (Matayo 2:1, 3-9) Obw’okubiri; ng’ekyabulayo ebyasa bingi, obunnabbi obuli mu Danyeri 9:25 bwasongera ddala ku mwaka gwennyini Masiya mwe yandirabikidde, nga gwe mwaka ogwa 29 C.E.* Okutuukirizibwa kw’obunnabbi buno awamu n’obulala, bukakafu obulaga nti Yesu ye yali Masiya eyasuubizibwa.
8 Obujulizi obulala obukakasa nti Yesu ye yali Masiya bweyoleka bulungi ng’omwaka 29 C.E. guli kumpi okuggwako. Ogwo gwe mwaka Yesu we yagendera eri Yokaana Omubatiza okubatizibwa mu Mugga Yoludaani. Yakuwa yali asuubizza okuwa Yokaana akabonero akandimuyambye okutegeera Masiya. Yokaana yalaba akabonero ako Yesu ng’abatizibwa. Baibuli eyogera ku ekyo ekyaliwo ng’egamba nti: ‘Bwe yamala okubatizibwa, amangu ago n’ava mu mazzi; laba, eggulu ne limubikkukira, n’alaba omwoyo gwa Katonda nga gukka ng’ejjiba ku ye. Laba, eddoboozi ne liyima mu ggulu, nga ligamba nti Oyo ye Mwana wange gwe njagala, gwe nsanyukira ennyo.’ (Matayo 3:16, 17) Oluvannyuma lw’okuwulira eddoboozi n’okulaba ebyaliwo, Yokaana yali mukakafu ddala nti Yesu yatumibwa Katonda. (Yokaana 1:32-34) Mu kiseera ekyo, omwoyo gwa Katonda bwe gwakka ku Yesu, yafuuka Masiya oba Kristo, eyalondebwa okuba Kabaka.—Isaaya 55:4.
9 Okutuukirizibwa kw’obunnabbi bwa Baibuli n’ebigambo Yakuwa Katonda bye yayogera, biraga nti Yesu ye yali Masiya eyasuubizibwa. Naye, Baibuli eddamu ebibuuzo ebirala ebikulu bibiri ebikwata ku Yesu Kristo: Yava wa era yali muntu wa ngeri ki?
YESU YAVA WA?
10 Baibuli eyigiriza nti Yesu yali abeera mu ggulu nga tannajja ku nsi. Mikka yalagula nti Masiya yandizaaliddwa mu Besirekemu era yagamba nti Yaliwo “dda na dda.” (Mikka 5:2) Emirundi mingi, Yesu kennyini yeeyogerangako nti yali mu ggulu nga tannazaalibwa ng’omuntu. (Yokaana 3:13; 6:38, 62; 17:4, 5) Ng’ali mu ggulu ng’ekitonde eky’omwoyo, Yesu yalina enkolagana ey’enjawulo ne Yakuwa.
11 Yesu ye Mwana wa Yakuwa asinga okuba ow’omuwendo era waliwo ensonga lwaki y’asinga okuba ow’omuwendo. Ayitibwa “omubereberye ow’ebitonde byonna,” kubanga Katonda gwe yasooka okutonda.# (Abakkolosaayi 1:15) Waliwo n’ekintu ekirala ekifuula Omwana ono okuba ow’enjawulo. Ye Mwana “eyazaalibwa omu yekka.” (Yokaana 3:16) Kino kitegeeza nti Yesu ye yekka Katonda gwe yeetondera kennyini. Era ye yekka Katonda gwe yakozesa ng’atonda ebintu ebirala byonna. (Abakkolosaayi 1:16) Ate era, Yesu ayitibwa “Kigambo.” (Yokaana 1:14) Kino kitegeeza nti Katonda gwe yakozesa okutegeeza obubaka Bwe n’ebiragiro bye eri abaana Be, ab’omwoyo n’ab’omubiri.
12 Omwana omubereberye yenkanankana ne Katonda ng’abamu bwe bakkiriza? Baibuli si bw’etyo bw’eyigiriza. Nga bwe tulabye mu katundu akavuddeko, Omwana yatondebwa. N’olwekyo, yalina entandikwa ate nga Yakuwa Katonda talina ntandikwa wadde enkomerero. (Zabbuli 90:2) Omwana eyazaalibwa omu yekka, talowoozaangako nti yali yenkanankana ne Kitaawe. Baibuli ekiraga kaati nti Taata asinga Omwana obukulu. (Yokaana 14:28; 1 Abakkolinso 11:3) Yakuwa yekka ye, “Omuyinza w’Ebintu Byonna.” (Olubereberye 17:1) N’olwekyo, teri amwenkana.%
13 Yakuwa n’Omwana we omubereberye baali wamu okumala obuwumbi n’obuwumbi bw’emyaka ng’eggulu n’ensi tebinnatondebwa. Nga bateekwa okuba nga baali baagalana nnyo! (Yokaana 3:35; 14:31) Omwana ono omwagalwa yali afaananira ddala Kitaawe. Eyo ye nsonga lwaki Baibuli emuyita “[e]kifaananyi kya Katonda atalabika.” (Abakkolosaayi 1:15) Yee, ng’omwana bwayinza okufaanana kitaawe mu ngeri nnyingi, n’Omwana ono ow’omu ggulu yayoleka engeri za Kitaawe.
14 Kyeyagalire Omwana wa Yakuwa eyazaalibwa omu yekka yava mu ggulu najja ku nsi ng’omuntu. Naye oyinza okwebuuza nti, ‘Kyasoboka kitya ekitonde eky’omwoyo okuzaalibwa ng’omuntu?’ Kino okusobola okubaawo, Yakuwa yakola ekyamagero. Obulamu bw’Omwana we omubereberye eyali mu ggulu, yabuteeka mu lubuto lw’Omuyudaaya embeerera ayitibwa Malyamu. Malyamu teyeegatta na musajja yenna okusobola okufuna olubuto. N’olwekyo, Malyamu yazaala omwana atuukiridde era n’amutuuma erinnya Yesu.—Lukka 1:30-35.
YESU YALI MUNTU WA NGERI KI?
15 Yesu bye yayogera ne bye yakola ng’akyali ku nsi bituyamba okumutegeera obulungi. N’ekirala, okuyitira mu Yesu tusobola okutegeera obulungi Yakuwa. Lwaki kiri bwe kityo? Kijjukire nti Omwana ono ayolekera ddala engeri za Kitaawe. Eyo ye nsonga lwaki Yesu yagamba omu ku bayigirizwa be nti: “Alabye ku nze ng’alabye ku Kitange.” (Yokaana 14:9) Enjiri ya Matayo, Makko, Lukka, ne Yokaana zitubuulira bingi ebikwata ku bulamu bwa Yesu Kristo, bye yakola era n’engeri ze.
16 Yesu yali amanyiddwa nga “Omuyigiriza.” (Yokaana 1:38; 13:13) Kiki kye yayigiriza? Okusingira ddala, yayigiriza “amawulire amalungi agakwata ku bwakabaka”—nti Obwakabaka bwa Katonda, ye gavumenti ey’omu ggulu ejja okufuga ensi yonna era ereetere abantu abawulize emikisa egy’olubeerera. (Matayo 4:23) Bye yayigiriza byali by’ani? Yesu kennyini yagamba: ‘Bye njigiriza si byange, wabula by’oyo eyantuma,’ Yakuwa. (Yokaana 7:16) Yesu yali akimanyi nti Kitaawe ayagala abantu bawulire amawulire amalungi ag’Obwakabaka. Mu Ssuula 8, tujja kuyiga ebisingawo ku Bwakabaka bwa Katonda era ne kye bunaakola.
17 Yesu yayigiririzanga mu bifo ki? Wonna we yasanganga abantu—mu bibuga, mu byalo, mu butale, ne mu maka g’abantu. Yesu teyalindanga bantu kujja gyali. Ye yagendanga gye bali. (Makko 6:56; Lukka 19:5, 6) Lwaki Yesu yali munyiikivu nnyo, ng’amala ebiseera bingi mu kubuulira n’okuyigiriza? Kubanga ekyo Katonda kye yali ayagala akole. Bulijjo Yesu yakolanga Kitaawe by’ayagala. (Yokaana 8:28, 29) Naye waliwo ensonga endala lwaki yabuuliranga. Yasaasiranga ebibiina by’abantu abajjanga okumulaba. (Matayo 9:35, 36) Abakulembeze baabwe ab’amadiini baali tebabafaako, ate nga be bandibadde babayigiriza amazima agakwata ku Katonda n’ebigendererwa bye. Yesu yali amanyi nti abantu beetaaga nnyo okuwulira obubaka bw’Obwakabaka.
18 Yesu yali musajja alina okwagala era afaayo ku balala. Bwe kityo, yali atuukirikika era nga wa kisa. N’abaana baayagalanga nnyo okubeera naye. (Makko 10:13-16) Yesu yali tasosola. Yakyawa obulyi bw’enguzi n’obutali bwenkanya. (Matayo 21:12, 13) Ekiseera abakazi we baayisibwangamu amaaso, ye yabawanga ekitiibwa. (Yokaana 4:9, 27) Yesu yali muwombeefu. Lumu, yanaaza ebigere by’abatume be, ekintu ekyakolebwanga abaddu.
19 Yesu yafangayo nnyo ku byetaago by’abalala. Kino kyeyoleka bulungi bwe yakozesa omwoyo gwa Katonda okuwonya abantu mu ngeri ey’ekyamagero. (Matayo 14:14) Ng’ekyokulabirako, omusajja omugenge yajja eri Yesu n’amugamba nti: ‘Bw’oba oyagala, oyinza okunnongoosa.’ Yesu kennyini yakwatibwako nnyo olw’okuba omusajja ono yali mu bulumi era ng’abonaabona. Yamusaasira era n’agolola omukono gwe n’amukwatako n’amugamba nti: “Njagala. Longooka.” Omusajja omugenge n’awonyezebwa. (Makko 1:40-42) Oyinza okuteebereza engeri omusajja oyo gye yeewuliramu?
YALI MWESIGWA OKUTUUKA KU NKOMERERO
20 Yesu yateekawo ekyokulabirako ekisingayo obulungi eky’obuwulize eri Katonda. Yasigala nga mwesigwa eri Kitaawe mu mbeera zonna era ne bwe yali ng’aziyizibwa oba ng’abonaabona. Yesu teyekkiriranya bwe yakemebwa Setaani. (Matayo 4:1-11) Abamu ku b’eŋŋanda za Yesu tebamukkiririzaamu, ne batuuka n’okugamba nti “Alaluse.” (Makko 3:21) Naye Yesu teyabakkiriza kumulemesa; yeeyongera kukola mulimu gwa Katonda. Wadde baamuvumanga, Yesu yeefuganga era teyagezaako kukola kabi abo abamuziyiza.—1 Peetero 2:21-23.
21 Yesu yasigala nga mwesigwa okutuusiza ddala abalabe be lwe bamutta. (Abafiripi 2:8) Weetegereze bye yagumiikiriza ku lunaku lwe olwasembayo ku nsi. Yakwatibwa, n’avunaanibwa eby’obulimba era abalamuzi abataali benkanya ne bamusingisa omusango, ebibiina by’abantu ne bimusekerera, era n’atulugunyizibwa abaserikale. Yakomererwa ku muti era ng’anaatera okufa yagamba nti: “Kiwedde!” (Yokaana 19:30) Kyokka, nga wayiseewo ennaku ssatu oluvannyuma lw’okufa kwe, Kitaawe ow’omu ggulu yamuzuukiza mu bulamu obw’omwoyo. (1 Peetero 3:18) Nga wayiseewo wiiki ntono nnyo, yaddayo mu ggulu era “[n]’atuula ku mukono ogwa ddyo ogwa Katonda” ng’alindirira okuweebwa obuyinza obw’obwakabaka.—Abaebbulaniya 10:12, 13.
22 Yesu yatuukiriza ki bwe yasigala nga mwesigwa okutuusa okufa? Okufa kwa Yesu kutusobozesa okufuna obulamu obutaggwaawo mu lusuku lwa katonda ku nsi, nga kino kikwatagana n’ekigendererwa kya Yakuwa ekyasooka. Essuula eddako ejja kwogera ku ngeri okufa kwa Yesu gye kusobozesaamu kino okubaawo.
BAIBULI KY’EYIGIRIZA
- Obunnabbi obutuukiriziddwa n’ebyo Katonda bye yayogera bikakasa nti Yesu ye Masiya, oba Kristo.—Matayo 16:16.
- Yesu yabeeranga mu ggulu ng’ekitonde eky’omwoyo nga tannajja ku nsi.—Yokaana 3:13.
- Yesu yali muyigiriza, yalina okwagala, era kyakulabirako kirungi eky’obuwulize eri Katonda.—Matayo 9:35, 36.
* Okumanya ebisingawo ebikwata ku bunnabbi bwa Danyeri obwatuukirizibwa ku Yesu, laba Ebyongerezeddwako.
# Yakuwa ayitibwa Taata kubanga ye Mutonzi. (Isaaya 64:8) Olw’okuba Yesu yatondebwa Katonda, ayitibwa Mwana wa Katonda. Olw’ensonga y’emu, ebitonde ebirala eby’omwoyo nga kw’otadde ne Adamu biyitibwa baana ba Katonda.—Yobu 1:6; Lukka 3:38.
% Okufuna obujulizi obulala obulaga nti Omwana omubereberye teyenkanankana na Katonda, laba Ebyongerezeddwako.
Ebibuuzo
1, 2. (a) Lwaki okumanya erinnya ly’omuntu omwatiikirivu tekitegeeza nti omumanyi bulungi? (b) Ndowooza ki ez’enjawulo abantu ze balina ku Yesu?
3. Lwaki kikulu ggwe okutegeera amazima agakwata ku Yesu?
4. Ebitiibwa “Masiya” ne “Kristo” bitegeeza ki?
5. Ku bikwata ku Yesu, abayigirizwa be baali bakakafu ku ki?
6. Waayo ekyokulabirako ekiraga engeri Yakuwa gyayambyemu abantu abeesigwa okutegeera Masiya.
7. Bunnabbi ki obw’emirundi ebiri obwatuukirizibwa ku Yesu?
8, 9. Bukakafu ki obulaga nti Yesu ye yali Masiya, obweyoleka obulungi ku kubatizibwa kwe?
10. Baibuli eyigiriza ki ku Yesu?
11. Baibuli ekiraga etya nti Yesu ye Mwana wa Yakuwa asingayo okuba ow’omuwendo?
12. Tumanya tutya nti Omwana omubereberye teyenkanankana na Katonda?
13. Baibuli eba etegeeza ki bw’eyita Omwana “[e]kifaananyi kya Katonda atalabika”?
14. Omwana wa Yakuwa eyazaalibwa omu yekka yatuuka atya okuzaalibwa ng’omuntu?
15. Lwaki tugamba nti okuyitira mu Yesu tusobola okutegeera obulungi Yakuwa?
16. Okusingira ddala Yesu yayigiriza ki era bye yayigiriza byali by’ani?
17. Yesu yayigiririzanga mu bifo ki, era lwaki yali munyiikivu nnyo mu kuyigiriza abalala?
18. Ngeri ki eza Yesu ezisinga okukusikiriza?
19. Kyakulabirako ki ekiraga nti Yesu yali afaayo ku byetaago by’abalala?
20, 21. Yesu yateekawo kyakulabirako ki eky’obuwulize eri Katonda?
22. Yesu yatuukiriza ki bwe yasigala nga mwesigwa okutuusa okufa?


text:
Essuula 1
1 Katonda edda bwe yayogereranga mu bitundu ebingi ne mu ngeri ennyingi eri bajjajjaffe mu bannabbi,
2 mu nnaku zino ez'oluvannyuma yayogerera naffe mu Mwana, gwe yassaawo okuba omusika wa byonna, era gwe yatonza ebintu byonna;
3 oyo bw'ali okumasamasa kw'ekitiibwa kye n'ekifaananyi kye ddala bw'ali, era bw'asitula ebintu byonna n'ekigambo eky'obuyinza bwe, bwe yamala okukola eky'okunaaza ebibi, n'atuula ku mukono ogwa ddyo ogw'Obukulu waggulu;
4 ng'asinga obulungi bamalayika bw'ati nga bwe yasikira erinnya eribakira bo.
5 Kubanga ani ku bamalayika gwe yali abuuliddeko nti Ggwe oli Mwana wange, Leero nkuzadde ggwe? era nate nti Nze nnaabeeranga Kitaawe gy'ali, Naye anaabeeranga Mwana gye ndi?
6 Era nate bw'aleeta omubereberye mu nsi, ayogera nti Era bamalayika ba Katonda bonna bamusinzenga.
7 Era ayogera ku bamalayika nti Afuula bamalayika be empewo, N'abaweereza be ennimi z'omuliro:
8 naye ku Mwana ayogera nti Entebe yo, ai Katonda, ya lubeerera emirembe n'emirembe; N'omuggo ogw'obugolokofu gwe muggo ogw'obwakabaka bwo.
9 Wayagala obutuukirivu, n'okyawa obujeemu; Katonda, Katonda wo, kyavudde akufukako Amafuta ag'okusanyuka okusinga banno.
10 Era nti Ggwe, Mukama, ku lubereberye wassaawo emisingi gy'ensi, N'eggulu mulimu gwa mikono gyo:
11 Ebyo biriggwaawo; naye ggwe oli wa lubeerera: N'ebyo byonna birikaddiwa ng'ekyambalo;
12 Era olibizinga ng'essuuka, Ng'ekyambalo, ne biwaanyisibwa: Naye ggwe oba bumu, N'emyaka gyo tegiriggwaawo.
13 Naye ku malayika ki gwe yali ayogeddeko nti Tuula ku mukono gwange ogwa ddyo, Okutuusa lwe ndifuula abalabe bo entebe y'ebigere byo?
14 Bonna si gy'emyoyo egiweereza, nga gitumibwa okuweereza olw'abo abagenda okusikira obulokozi?


text:
Chapter 1
1 Omugugu gwa Nineeve. Ekitabo eky'okwolesebwa kwa Nakkumu, Omwerukoosi.
2 Mukama ye Katonda w'obuggya, era awalana eggwanga; Mukama awalana eggwanga, era ow'obusungu obungi; Mukama awalana eggwanga abamukyawa, era aterekera abalabe be obusungu.
3 Mukama tatera kusunguwala, alina amaanyi mangi, so talitaatira n'akatono. Ekkubo lya Mukama liyita mu kikuŋŋunta ne mu kibuyaga, era ebire ze nfuufu z'ebigere bye.
4 Akangavvula ennyanja n'agikaza; era akaza emigga gyonna; Basani ebabuse ne Kalumeeri, era ekimuli eky'oku Lebanooni kibabuse.
5 Ensozi zikankana gy'ali, obusozi ne busaanuuka; era ettaka ne limmuka mu maaso ge; weewaawo, ensi zonna ne bonna abazibeeramu.
6 Mu maaso g'obusungu bwe ani ayinza okuyimirira? ani ayinza okubeerawo obusungu bwe nga bunyiikidde? obukambwe bwe bufukibwa ng'omuliro, n'enjazi zimenyebwamenyebwa ye.
7 Mukama mulungi, kigo ku lunaku olw'okulabiramu ennaku; era amanyi abo abamwesiga.
8 Naye ne mukoka akulukuta alimalirawo ddala ekifo kyakyo, era abalabe be alibagobera mu kizikiza.
9 Kye muteesa ku Mukama kiki? alimalirawo ddala; obunaku tebuliyimuka omulundi ogw'okubiri.
10 Kubanga newakubadde nga bali ng'amaggwa agakwataganye, era nga batobye okwenkana mu kunywa kwabwe, balyokerwa ddala ng'ensambu enkalu.
11 Mu ggwe muwdde omu alowooza akabi ku Mukama, ateesa ebibi.
12 Bw'ati bw'ayogera Mukama nti Newakubadde nga balina amaanyi amakakafu era bangi, era balizikirira, naye alivaawo. Newakubadde nga nakulabisa ennaku, sikyakulabisanga nnaku.
13 Era kaakano naamenya ekikoligo kye kive ku ggwe, era naakutulakutula ebikusiba.
14 Ne Mukama alagidde ku ggwe baleme okweyongera okusiga ku linnya lyo; ndizikiriza ekifaananyi ekyole n'ekifaananyi ekisaanuuse bive mu nnyumba ya bakatonda bo; ndisima entaana yo; kubanga oli mugwagwa.
15 Laba, ku nsozi ebigere by'oyo abuulirira ebigambo ebirungi, alangira emirembe! Weekuuma embaga zo, ggwe Yuda, tuukiriza obweyamo bwo; kubanga omubi takyayitanga wakati wo; azikirira ddala.


text:
Essomo 12
Oyinza Otya Okusemberera Katonda?
1. Katonda awuliriza essaala zonna?
Katonda ayagala abantu ab’amawanga gonna bamutuukirire mu kusaba. (Zabbuli 65:2) Kyokka, Katonda tawuliriza ssaala zonna. Okugeza, essaala z’omusajja ayisa obubi mukyala we zisobola obutawulirwa. (1 Peetero 3:7) Abayisirayiri bwe baagaana okuleka ebibi bye baali bakola, Katonda teyawuliriza ssaala zaabwe. Okusaba nkizo ya maanyi. Kyokka Katonda asobola okuwulira n’essaala z’abo ababa bakoze ebibi eby’amanyi kasita baba nga beenenyezza.
2. Twandisabye tutya?
Okusaba y’emu ku ngeri gye tusinzaamu Katonda, n’olwekyo tusaanidde kusaba Yakuwa yekka, Omutonzi waffe. (Matayo 4:10; 6:9) Ate era, olw’okuba tetutuukiridde, tusaanidde okusaba mu linnya lya Yesu kubanga yafa olw’ebibi byaffe. (Yokaana 14:6) Yakuwa tayagala tuddiŋŋane ssaala ze twakwata obukusu oba empandiike. Ayagala essaala zaffe zibe nga ziviira ddala ku mutima.
Omutonzi waffe awulira n’essaala ze tusaba mu kasirise. (1 Samwiri 1:12, 13) Ayagala tumutuukirire mu kusaba ekiseera kyonna, gamba, nga tuzuukuse ku makya, nga tugenda okwebaka, nga tugenda okulya, oba nga tufunye ekizibu.
3. Lwaki Abakristaayo bakuŋŋaana wamu?
Si kyangu okuba n’enkolagana ennungi ne Katonda kubanga tuli mu bantu abatakkiririza mu Katonda era abatakkiriza nti ajja kuleeta emirembe ku nsi. (2 Timoseewo 3:1, 4; 2 Peetero 3:3, 13) N’olwekyo twetaaga okukuŋŋaana awamu ne bakkiriza bannaffe tuzziŋŋanemu amaanyi.
Okukuŋŋaana awamu n’abantu abaagala Katonda kituyamba okusemberera Katonda. Mu nkuŋŋaana z’Abajulirwa ba Yakuwa ojja kusangayo abantu abalina okukkiriza era abajja okukuzaamu amaanyi.
4. Oyinza otya okusemberera Katonda?
Osobola okusemberera Yakuwa ng’ofumiitiriza ku ebyo by’oba oyize mu Kigambo kye, Bayibuli. Fumiitiriza ku bikolwa bye, ku magezi g’atuwa, ne ku bisuubizo bye. Okusaba n’okufumiitiriza bituyamba okutegeera okwagala kwa Katonda n’amagezi ge.
Okusobola okusemberera Katonda kikwetaagisa okumukkiririzaamu n’okumwesiga. Okukkiriza kulinga ekintu ekiramu ekyetaaga okuliisa. Osaanidde okuliisanga okukkiriza kwo ng’ofumiitiriza ku ebyo by’oyize era n’okakasizza ddala nti bituufu.
5. Okusemberera Katonda kunaakuganyula kutya?
Yakuwa afaayo nnyo ku abo abamwagala. Abakuuma ne watabaawo kintu kyonna kiyinza kunafuya kukkiriza kwabwe oba okubaleetera okufiirwa obulamu obutaggwaawo. (Zabbuli 91:1, 2, 7-10) Atukubiriza okwewala ebyo ebiyinza okuba eby’akabi eri obulamu bwaffe era ebiyinza okutumalako essanyu. Yakuwa by’atuyigiriza bituyamba okuba obulungi.


text:
Okuva Exodus
Chapter 28
1 Era weesembereze gy'oli Alooni muganda wo, n'abaana be wamu naye, mu baana ba Isiraeri, ampeereze mu bwakabona, Alooni, Nadabu, ne Abiku, Eriyazaali ne Isamaali, abaana ba Alooni.
2 Era olimukolera Alooni muganda wo ebyambalo ebitukuvu olw'ekitiibwa n'olw'obulungi.
3 Era olibagamba bonna abalina omutima ogw'amagezi, be nnajjuza omwoyo ogw'amagezi, bakole ebyambalo ebya Alooni okumutukuza, ampeereze mu bwa kabona.
4 Bino bye byambalo bye balikola; eky'omu kifuba, n'ekkanzu, n'omunagiro, n'ekizibawo eky'akatimba, ekiremba, n'olukoba: era balibakolera ebyambalo ebitukuvu Alooni muganda wo, n'abaana be, ampeereze mu bwakabona.
5 Era balitwala ezaabu eyo, ne kaniki, n'olugoye olw'effulungu, n'olumyufu, nebafuta.
6 Era balikola ekkanzu ne zaabu, ne kaniki, n'olugoye olw'effulungu, n'olumyufu, ne bafuta erangiddwa, omulimu gw'omukozi ow'amagezi.
7 Eribeerako eby'oku bibegabega bibiri ebigattiddwa ku nkomerero zaayo ebbiri; egattibwe wamu.
8 N'olukoba olulangiddwa n'amagezi, oluli ku yo okugisiba, lulyenkanankana n'omulimu gwayo, lwa lugoye lumu; olwa zaabu, olwa kaniki, n'olugoye olw'effulungu, n'olumyufu, ne bafuta erangiddwa.
9 Era olitwala amayinja abiri aga onuku, n'oyolako amannya g'abaana ba Isiraeri:
10 amannya gaabwe mukaaga ku jjinja erimu, n'amannya gaabwe mukaaga abasigaddeyo ku jjinja ery'okubiri, nga bwe bazaalibwa.
11 Mu mulimu gw'omusazi w'amayinja, ng'okuyola okw'oku kabonero, bw'olyola amayinja abiri, ng'amannya g'abaana ba Isiraeri: oligeetoolooza amapeesa aga zaabu.
12 Era oliteeka amayinja abiri ku by'oku bibegabega eby'ekkanzu, okuba amayinja ag'okujjukiza eri abaana ba Isiraeri: era Alooni alisitula amannya gaabwe mu maaso ga Mukama ku bibegabega bye ebibiri ng'ekijjukizo.
13 Era olikola amapeesa aga zaabu:
14 n'emikuufu ebiri egya zaabu ennungi; ng'emigwa bw'oligikola, mu mulimu ogulangibwa: era olisiba emikuufu egirangiddwa ku mapeesa.
15 Era olikola eky'omu kifuba eky'omusango, omulimu ogw'omukozi ow'amagezi: ng'omulimu ogw'ekkanzu bw'olikikola; ekya zaabu, ekya kaniki, n'olugoye olw'effulungu, n'olumyufu, ne bafuta erangiddwa, bw'olikikola.
16 Kiryenkanankana enjuyi zonna, ekifunyemu; kiribeera luta obuwanvu bwakyo, n'oluta obugazi bwakyo.
17 Era olikitonamu amayinja ag'okutona, ennyiriri nnya ez'amayinja: olunnyiriri olwa sadio, topazi, ne kabunkulo lwe lulibeera olunnyiriri olw'olubereberye;
18 n'olunnyiriri olw'okubiri lya nawandagala, safiro, ne alimasi;
19 n'olunnyiriri olw'okusatu yakinso, ne sebu, ne amesusito;
20 n'olunnyiriri olw'okuna berulo, ne onuku, ne yasipero: galyetooloozebwa zaabu we gaatonebwa.
21 N'amayinja galibeera ng'amannya g'abaana ba Isiraeri; ekkumi n'abiri, ng'amannya gaabwe; ng'okuyola okw'oku kabonero, buli muntu ng'erinnya lye, galibibeerera ebika ekkumi n'ebibiri.
22 Era olikola ku ky'omu kifuba emikuufu ng'emigwa, egy'omulimu ogulangibwa ogwa zaabu ennungi.
23 Era olikola ku ky'omu kifuba empeta bbiri eza zaabu, n'oziteeka empeeta ebbiri ku nsonda ebbiri ez'eky'omu kifuba.
24 Era oliteeka emikuufu ebiri egirangibwa egya zaabu ku mpeta ebbiri ku nsonda ez'eky'omu kifuba.
25 N'enkomerero ebbiri endala ez'emikuufu egirangibwa ebbiri oliziteeka ku mapeesa abiri, n'ogateeka ku by'oku bibegabega eby'ekkanzu, ku luuyi lwayo olw'omu maaso.
26 Era olikola empeta bbiri eza zaabu, n'oziteeka ku nsonda zombi ez'eky'omu kifuba; ku mabbali gaakyo agali ku luuyi olw'ekkanzu munda.
27 Era olikola empeta bbiri eza zaabu, n'oziteeka ku by'oku bibegabega ebibiri eby'ekkanzu wansinsi, ku luuyi lwayo olw'omu maaso, kumpi n'olukindo lwayo, waggulu w'olukoba olw'ekkanzu olulangibwa n'amagezi.
28 Era balisiba eky'omu kifuba n'empeta zaakyo n'empeta ez'ekkanzu n'akagoye aka kaniki, kibeere ku lukoba olw'ekkanzu olulangibwa n'amagezi, era eky'omu kifuba kireme okusumululwanga ku kkanzu.
29 Era Alooni anaasituliranga amannya g'abaana ba Isiraeri mu ky'omu kifuba eky'omusango ku mutima gwe, bw'anaayingiranga mu watukuvu, olw'okujjukiza mu maaso ga Mukama ennaku zonna.
30 Era oliteeka mu ky'omu kifuba eky'omusango Ulimu ne Suminu; era binaabanga ku mutima gwa Alooni, bw'anaayingiranga mu maaso ga Mukama: ne Alooni anaasituliranga omusango gw'abaana ba Isiraeri ku mutima gwe mu maaso ga Mukama ennaku zonna.
31 Era olikola omunagiro ogw'omu kkanzu gwonna gwa kaniki.
32 Era gulibeera n'ekituli wakati waagwo eky'omutwe: gulibeera n'olukugiro olw'omulimu ogulangibwa okwetooloola ekituli kyagwo, ng'ekituii eky'ekizibawo eky'ekyuma, guleme okuyuzibwa.
33 Era ku birenge byagwo olikolako amakomamawanga aga kaniki, n'ag'effulungu, n'ag'olumyufu, okwetooloola ebirenge byagwo; n'endege eza zaabu wakati waago okwetooloola:
34 endege eya zaabu n'ekkomamawanga, endege eya zaabu n'ekkomamawanga, ku birenge eby'omunagiro okwetooloola.
35 Era gunaabanga ku Alooni okuweererezaamu: n'eddoboozi lyagwo linaawulirwanga bw'anaayingiranga mu watukuvu mu maaso ga Mukama, era bw'anaafulumanga, aleme okufa.
36 Era olikola akapande aka zaabu ennungi, n'oyolako, ng'enjola ez'akabonero, nti OMUTUKUVU ERI MUKAMA.
37 N'okateeka ku kagoye aka kaniki, era kanaabeeranga ku kiremba; ku luuyi olw'omu maaso olw'ekiremba kwe kanaabeeranga.
38 Era kanaabeeranga ku kyenyi kya Alooni, ne Alooni anaasitulanga obubi bw'ebitukuvu, abaana ba Isiraeri bye banaatukuzanga mu birabo byabwe byonna ebitukuvu; era kanaabeeranga ku kyenyi kye ennaku zonna, balyoke bakkirizibwe mu maaso ga Mukama.
39 Era oliruka ekizibawo eky'akatimba ekya bafuta ennungi, era olikola ekiremba ekya bafuta ennungi, era olikola olukoba, omulimu ogw'omudaliza.
40 Era abaana ba Alooni olibakolera ebizibawo, era olibakolera enkoba, n'obakolera n'enkufiira, olw'ekitiibwa n'olw'obulungi.
41 N'obiteeka ku Alooni muganda wo, ne ku baana be awamu naye; n'obafukako amafuta, n'ojjuza emikono gyabwe, n'obatukuza, balyoke bampeerezenga mu bwakabona.
42 Era olibakolera seruwale za lugoye okubikka ku mubiri ogw'obwereere bwabwe; ziriva mu kiwato okukoma mu bisambi:
43 era zinaabeeranga ku Alooni, ne ku baana be, bwe banaayingiranga mu weema ey'okusisinkanirangamu, oba bwe banaasembereranga ekyoto okuweereza mu watukuvu; baleme okusitula obubi, n'okufa: kinaabeeranga kiragiro emirembe gyonna eri ye n'eri ezzadde lye eririmuddirira.


text:
In the name of God (Mulinnya lya Katonda)
In the name of God (Mulinnya Lya Katonda) eno porojekiti eyatandikwawo Jens Galschiøt ngeno yakibumbu ekyo muwala omutto ngali lubuto, kino nga kyabumbwa kuwakanya ekelezia engeli gyekwatamu ensonga okwagalana nenkozesa yobupiira bugalimpitawa, amakerenda agaziyiza okuzaala. Era nga pulezidenti Bush naye ngayali agana abantu okozesa obupiira galimpitawa nga abagamba nti banywerere kuba nabwe naga tebafudeyo kubiki ebiyinza okudirila senga babagana.
This is an excerpt from the article In the name of God (Mulinnya lya Katonda) from the Wikipedia free encyclopedia. A list of authors is available at Wikipedia.


text:
Bya STEPHEN MAYAMBA
ABASAWO abakugu 4, Pulezidenti Museveni be yawadde eddimu ly’okwekebejja obulamu bw’omuddusi Jackson Kiprop omulimu bagukutte kannabwala era embeera ye ewa essuubi.
Omusasi wa Bukedde Online we yatuukidde mu ddwaaliro ly’e Mulago mu waadi 6B, Kiprop
gy’ajjanjabirwa, yabadde awummuddemu wabula mukyalawe Irene Kiprop yategeezezza
nti kati asobola okutuula n’anyumya ssaako okweriisa bye yali tasobola nga yaakatuusibwa
mu ddwaaliro kuba yali aliira mu kapiira.
Kiprop, omuddusi w’embiro z’okwetooloola ebyalo, yaddusibwa mu ddwaaliro ly’e Mulago ng’ali mu mbeera mbi abasawo ne bakizuula ng’obulwadde bw’ensigo bumutawaanya.
“Ffe ng’abooluganda tuli basanyufu olw’omuntu waffe okuba ng’akubye ku matu era twebaze amaka g’obwapulezidenti n’ekitongole ky’amakomera abatuyambye kumpi ku buli kimu,” Michael Kusuro muganda wa Kiprop bwe yategeezezza.
Kiprop ng'ali ku kimu ku bikopo byazze awangula
Kusuro yategeezezza nti Maj. Leonard Chemonges okuva mu maka g’obwapulezidenti yabakyalidde n’abakakasa nti emisoso gy’eddwaaliro gyonna gyakukolwako maka ga bwapulezidenti.
Abasawo baategeezezza nti, okusinziira ku bujjanjabi obuweereddwa Kiprop, tajja kwetaagisa kutwalibwa bweru wa ggwanga nga bwe kyasoose okutegeezebwa.


text:
Bya TEDDY NAKANJAKKO
NGA Uganda yeetegekera emisinde gy’okwetooloola ebyalo egya yunivasite okuva mu nsi yonna (World University Crosscountry), ekibiina ekigatta yunivasite ekya NUSUF kisasudde ensimbi ezeetaagisa okuziddukanya.
Omuwandiisi wa NUSUF, Patrick Ssebuliba, yagambye nti ensimbi 5000 eza Euro (eza Uganda obukadde 17)ezeetaagibwa ekibiina ekifuga emizannyo gya yunivasite mu nsi yonna (FISU) ze zaasasuddwa.
Emisinde gyakubaawo nga March 23 2014, mu kisaawe kya Entebbe Golf Club, era nga Decemebr 1 wagenda kubaayo ez’okwegezaamu n’okuyamba Uganda okulonda ttiimu enaakiika mu z’omwaka ogujja.
Amawanga 13 gakakasizza okuzeetabamu era muno mulimu; France, Morocco, Bungereza, DRC, Mali, Kenya, Tanzania, Rwanda, Ethiopia, Zambia, South Afrika n'amalala.


text:
Bya Jackie Nambogga
OBWAKyabazinga bwa Busoga butandiise enkola y’okudibya eby’obuwangwa obuvaako okusasaanya siriimu kwotadde n’obuleetawo obutali butebenkevu mu maka n’obuvaako abakyala okufiira mu ssanya.
Kayungirizi w’enteekateeka eno, Daniel Kawanguzi yagambye nti batandise okubangula b’ekikwatako omuli abakulu b’ebika, baminisita mu bwa Kyabazinga bwa Busoga, Abambejja n’Abalangira okulaba engeri gye badibya obulombolombo buno obufuuse obw’obulabe eri Abasoga.
Kawanguzi yanokoddeyo omuze gw’abakyala abakyazaalira ewa bamulerwa nti gusaanye gudibe kubanga kiyinza okusaasaanya siriimu singa maama abeera n’akawuka n’akasiiga omwana gwazadde.
Yagambye nti akalombolombo k’omuwala okwekuuma nga teyegasse na musajja okutuusa okufumbirwa balina okukatumbula kubanga kabayamba okwekuuma endwadde ya siriimu wamu n’obutafuna mbuto ze bateeyagalidde.
Bino yabituuseeko mu musomo ogwabadde ku Crested Crane Hotel mu mu kibuga Jinja nga gwategekeddwa minisitule y’ekikula ky’abantu n’ekitongole ky’Amawanga Amaggate ekya United Nations Population Fund (UNFPA).


text:
Chapter 20
1 Awo olwatuuka ku lunaku lumu ku ezo, yali ng'ayigiriza abantu mu yeekaalu, ng'abuulira enjiri, bakabona abakulu n'abawandiisi wamu n'abakadde ne bamujjira;
2 ne boogera nga bamugamba nti Tubuulire; buyinza ki obukukoza bino? Oba ani eyakuwa obuyinza obwo?
3 N'addamu n'abagamba nti Nange ka mbabuuze ekigambo kimu; mumbulire:
4 okubatiza kwa Yokaana kwava mu ggulu nantiki mu bantu?
5 Ne bateesa bokka na bokka, nga bagamba nti Bwe tunaagamba Kwava mu ggulu; anaagamba nti Kiki ekyabalobera okumukkiriza?
6 Naye bwe tunaagamba ati Kwava mu bantu; abantu bonna banaatukuba amayinja: kubanga bakkiririza ddala Yokaana okuba nnabbi.
7 Ne baddamu nti tebamanyi gye kwava.
8 Yesu n'abagamba nti Kale nange siibabuulire mmwe buyinza obunkoza bino gye bwava.
9 N'asooka okubuulira abantu olugero luno nti Omuntu omu yasimba olusuku lw'emizabbibu, n'alusigira abalimi, n'agenda mu nsi endala n'alwayo.
10 Awo mu biro by'omwaka abalimi n'abatumira omuddu, bamuwe ku bibala by'omu lusuku lw'emizabbibu: naye abalimi ne bamukuba, ne bamusindika nga talina kintu.
11 N'ayongera okutuma omuddu omulala; n'oyo ne bamukuba, ne bamuswaza ne bamusindika nga talina kintu.
12 N'ayongera okutuma ow'okusatu: n'oyo naye ne bamufumita ne bamugoba.
13 Oyo mukama w'olusuku lw'emizabbibu n'agamba nti Nnaakola ntya? Ka ntume omwana wange omwagalwa: mpozzi oyo balimussaamu ekitiibwa.
14 Naye abalimi bwe baamulaba, ne bateesa bokka na bokka, nga bagamba nti Ono ye musika: tumutte, obusika bube bwaffe.
15 Ne bamugoba mu lusuku lw'emizabbibu, ne bamutta. Kale alibakola atya mukama w'olusuku lw'emizabbibu?
16 Alijja n'azikiriza abalimi abo, n'olusuku lw'emizabbibu aliruwa abalala. Bwe baawulira ebyo, ne bagamba nti Bireme okubaawo.
17 Naye ye n'abatunuulira n'agamba nti Kale kiki kino ekyawandiikibwa nti Ejjinja abazimbi lye baagaana, Eryo lye lyafuuka omutwe ogw'oku nsonda?
18 Buli agwa ku jjinja eryo alimenyekamenyeka; naye oyo gwe lirigwako, lirimufuumuula ng'enfuufu.
19 Awo abawandiisi ne bakabona abakulu ne basala amagezi okumussaako emikono mu kiseera ekyo; ne batya abantu; kubanga baategeera nti ku bo kw'ageredde olugero olwo.
20 Ne bamulabirira, ne batuma abakessi nga beefuula abatuukirivu, balandukire ku bigambo bye, balyoke bamuweeyo eri okufuga okw'owessaza n'eri obuyinza bwe.
21 Ne bamubuuza, nga bagamba nti Omuyigiriza, tumanyi ng'oyogera era ng'oyigiriza eby'amazima, so tososola mu bantu, naye oyigiriza mazima ekkubo lya Katonda:
22 kirungi ffe okuwanga Kayisaali omusolo, nantiki si weewaawo?
23 Naye n'ategeera obukuusa bwabwe, n'abagamba nti Mundage eddinaali.
24 Ekifaananyi ekiriko n'obuwandiikeko by'ani? Bo ne bagamba nti Bya Kayisaali.
25 N'abagamba nti Kale ebya Kayisaali mumusasulenga Kayisaali, n'ebya Katonda mumusasulenga Katonda.
26 Ne batayinza kuggya nsonga mu kigambo ekyo mu maaso g'abantu, ne beewuunya ky'azzeemu, ne basirika.
27 Abasaddukaayo abamu ne bajja gy'ali, abagamba nti tewali kuzuukira; ne bamubuuza,
28 nga bagamba nti Omuyigiriza, Musa yatuwandiikira nti Muganda w'omuntu bw'afanga ng'alina omukazi, nga talina mwana, muganda we awase omukazi oyo addizeewo muganda we ezzadde.
29 Kale waaliwo ab'oluganda musanvu: ow'olubereberye n'awasa omukazi, n'afa nga talina mwana;
30 n'ow'okubiri;
31 n'ow'okusatu n'amuwasa; era bwe batyo bali omusanvu ne bafa, ne batalekaawo baana.
32 Oluvannyuma n'omukazi n'afa.
33 Kale mu kuzuukira aliba muka ani ku abo? kubanga bonna omusanvu baamuwasa.
34 Yesu n'abagamba nti Abaana b'ensi eno bawasa, bafumbizibwa:
35 naye bali abasaanyizibwa okutuuka mu nsi eyo ne mu kuzuukira okw'omu bafu, tebawasa, so tebafumbizibwa:
36 kubanga n'okufa tebayinza kufa nate: kubanga bali nga bamalayika; era be baana ba Katonda, nga bwe bali abaana b'okuzuukira.
37 Okumanya ng'abafu bazuukira, ne Musa yakiraga ku Kisaka bwe yamuyita Mukama Katonda wa Ibulayimu, era Katonda wa Isaaka, era Katonda wa Yakobo.
38 Naye ye si Katonda wa bafu, naye wa balamu: kubanga bonna baba balamu ku bubwe.
39 Abawandiisi abamu ne baddamu, nga bagamba nti Omuyigiriza, oyogedde bulungi.
40 Kubanga tebaayaŋŋanga kumubuuza kigambo kyonna nate.
41 N'abagamba nti Boogera batya nga Kristo ye mwana wa Dawudi?
42 Kubanga Dawudi yennyini ayogera mu kitabo kya Zabbuli nti Mukama yagamba Mukama wange nti Tuula ku mukono gwange ogwa ddyo,
43 Okutuusa lwe ndifuula abalabe bo entebbe y'ebigere byo.
44 Dawudi amuyita Mukama we, kale mwana we atya?
45 Awo abantu bonna bwe baali nga bamuwulira, n'agamba abayigirizwa be nti
46 Mwekuumenga abawandiisi; abaagala okutambuliranga mu ngoye empanvu, abaagala okulamusibwanga mu butale, n'entebe ez'oku mwanjo mu makuŋŋaaniro, n'ebifo eby'ekitiibwa ku mbaga;
47 abanyaga ennyumba za bannamwandu, abasaba ennyo mu bunnanfuusi: abo balisalirwa omusango ogusinga obunene.


text:
Eseza Esther
Chapter 8
1 Awo ku lunaku olwo kabaka Akaswero n'awa Eseza kaddulubaale ennyumba ya Kamani omulabe w'Abayudaaya. Awo Moluddekaayi n'ajja mu maaso ga kabaka; kubanga Eseza yali amubuulidde bwe yamuli.
2 Awo kabaka n'anaanuula empeta ye gy'aggye ku Kamani n'agiwa Moluddekaayi. Awo Eseza n'ateeka Moluddekaayi okuba omukulu w'ennyumba ya Kamani.
3 Awo Eseza n'ayogera nate olw'okubiri mu maaso ga kabaka, n'avuunama awali ebigere bye n'amwegayirira ng'akaaba amaziga okuggyawo obubi bwa Kamani Omwagaagi n'olukwe lwe lwe yali asalidde Abayudaaya.
4 Awo kabaka n'agololera Eseza omuggo ogwa zaabu. Awo Eseza n'agolokoka n'ayimirira mu maaso ga kabaka.
5 N'ayogera nti Kabaka bw'anaasiima, era oba nga ŋŋanze mu manso ge, n'ekigambo ekyo bwe kinaafaanana eky'ensonga mu maaso ga kabaka, nange oba nga mmusanyusa, bawandiike okujjulula ebbaluwa Kamani mutabani wa Kammedasa Omwagaagi ze yateesa, ze yawandiika okuzikiriza Abayudaaya abali mu masaza gonna aga kabaka:
6 kubanga nnyinza ntya okugumiikiriza okutunuulira obubi obulijja ku bantu bange? oba nnyinza ntya okugumiikiriza, okutunuulira baganda bange nga babazikiriza?
7 Awo kabaka Akaswero n'agamba Eseza kaddulubaale ne Moluddekaayi Omuyudaaya nti Laba, mpadde Eseza ennyumba ya Kamani, naye bamuwanise ku kitindiro, kubanga yateeka omukono gwe ku Bayudaaya.
8 Era muwandiikire n'Abayudaaya, nga bwe musiima, mu linnya lya kabaka, mugisseeko akabonero n'empeta ya kabaka kubanga ekiwandiike ekiwandiikiddwa mu linnya lya kabaka era ekiteekeddwako akabonero n'empeta ya kabaka, tewali muntu ayinza okukijjulula.
9 Awo mu biro ebyo ne bayita abawandiisi ba kabaka mu mwezi ogw'okusatu, gwe mwezi Sivaani, ku lunaku lwagwo olw'amakumi abiri mu ssatu; era byonna ne biwandiikibwa Moluddekaayi bye yalagira eri Abayudaaya n'eri abaamasaza, n'abaami abaafuganga n'abakulu b'amasaza abaaliwo okuva e Buyindi okutuusa ku Buwesiyopya, amasaza kikumi mu abiri mu musanvu, eri buli ssaza ng'empandiika yaalyo bwe yali, n'eri buli ggwanga ng'olulimi lwabwe bwe lwali, n'eri Abayudaaya ng'empandiika yaabwe bwe yali era ng'olulimi lwabwe bwe lwali.
10 Era n'awandiika mu linnya lya kabaka Akaswero n'agissaako akabonero n'empeta ya kabaka n'aweereza ebbaluwa ezitwalibwa ababaka abeebagala embalaasi, abeebagadde ebisolo eby'embiro ebyakolanga omulimu gwa kabaka, ebyazaalibwa mu bisibo bya kabaka:
11 era mu ezo kabaka n'alagira Abayudaaya abaali mu buli kibuga okukuŋŋaana n'okwesibira obulamu bwabwe okuzikiriza, okutta, n'okumalawo obuyinza bwonna obw'abantu n'essaza abaagala okubalumba, abaana baabwe abato ne bakazi baabwe, n'okutwala omunyago gwabwe okuba omuyiggo,
12 ku lunaku lumu mu masaza gonna aga kabaka Akaswero, ku lunaku olw'ekkumi n'essatu olw'omwezi ogw'ekkumi n'ebiri, gwe mwezi Adali.
13 Awo ne balaalika amawanga gonna ebyaggibwa ku kiwandiike, ekiragiro kirangirirwe mu buli ssaza, era Abayudaaya babe nga beeteekeddeteekedde olunaku olwo okuwalana eggwanga ku balabe baabwe.
14 Awo ababaka abeebagala ebisolo eby'embiro ebyakolanga omulimu gwa kabaka ne bagenda, ekiragiro kya kabaka nga kibakubiriza era nga kibanguya; awo ekiragiro ne kirangirirwa mu lubiri lw’e Susani.
15 Awo Moluddekaayi n'afuluma mu maaso ga kabaka ng'ayambadde ebyambalo bya kabaka ebya kaniki n'ebyeru, era ng'atikkidde engule ennene eya zaabu, era ng'ayambadde omunagiro ogwa bafuta ennungi n'olugoye olw'effulungu: awo ekibuga Susani ne kyogerera waggulu ne kisanyuka.
16 Awo Abayudaaya ne baba n'omusana n'essanyu, n'okujaguza n’ekitiibwa.
17 Awo mu buli ssaza ne mu buli kibuga, ekiragiro kya kabaka n'etteeka lye buli gye byatuukanga, Abayudaaya ne baba n'essanyu n'okujaguza, embaga n'olunaku olulungi. Kale bangi ab'omu mawanga ag'omu nsi ne bafuuka Abayudaaya; kubanga entiisa ey'Abayudaaya yali ebaguddeko.


text:
Abasajja bazibu! Nnali simanyi nti ne gw’ogaanyi okuganza ayinza okukukomya n’alumya obulamu bwo. Ate nga nkimanyi nti omuntu okukwagala kuba kusiima kwe.
Nze Scovia mbeera Nabweru-Lugoba. Ndi mukazi mukozi era nnakula njagala nnyo okukola n’okweyimirizaawo.
Segombangako kunkolerera, njagala nnyo nkole ebyange ate mu mutima nnali mmanyi nti n’abasajja baagala alina naye maama nakirabye kati teweesembereza musajja atalina k’alina.
Nnali nfuna ssente ntonotono naye nga nsobola okugulako ebintu byange bye njagala n’okwebeezaawo mu bulamu.
Waliwo omulenzi eyali kasitoma wange gwe nnasaba abeere mukwano gwange. Nnamwemalira buli kimu ekyange nga kuba nnali mutwala nga mukwano gwange era ne mukwasa n’ekisumuluzo ky’enju yange wadde ng’ensonga z'omukwano ate ye yagezaako okuzitwala ku ssa eddala.
Buli lwe nagulanga ekintu ky’omu nnyumba nga muyita n’antegekerako wabula lwe yanziba, enviiri katono zinve ku mutwe.
Namuyita lumu okuntegekerako entebe zange ze nnali nguze ne ntambulamu ekiseera kitono, nnasanga ennyumba agiggadde bulungi naye ng’omufaaliso gwange agubye.
Nnamutuukirira ne mmusaba omufaliso gwange kwe kung’amba nti kagira agukozesa bwe nnaagwagala ng’agunziriza.
Nakanda kumukubira ssimu nga tanfaako okutuusa lwe nneesitudde ng’ende ewuwe ngunone, saamusanzeeyo.
Kati buli lw’ansanga mu kkubo nninga mulabe gy’ali omuntu gwe nnayamba. Simanyi oba yali ayagala kunganza ne sikifaako nga kye kyamukoza ebyo. Mu butuufu simanyi kyakukola.


text:
Jamwa asibiddwa emyaka 12
Eyali maneja wa NSSF, David Jamwa asindikiddwa e Luzira amaleyo emyaka 12, lwakufiiriza Gavt obuwumbi 3 eza NSSF; agaaniddwa okuddamu okufuna mulimu gwa Gavt, okumala emyaka 10.
Ebyava mu bigezo bya S.6 omwaka oguwedde bifulumye, Abayizi bakoze bulungiko. Okubifuna ku ssimu, wandiika: UACE INDEXNUMBER osindike ku 6600.
Abaawangulwa ku bwa pulezidenti bategese okwekalakaasa leero, nga bawakanya obuwanguzi bwa pulezidenti Museveni, nti tebwali bwa mazima; wabula poliisi erabudde abantu obutakwetabaamu, kubanga tekuli mu mateeka


text:
Okuluŋŋamizibwa - Guidance
- Engero - Proverbs 27:23 beeranga munyiikivu okumanya embuzi zo bwe ziri, Okeberanga nnyo ente zo: Kubanga obugagga si bwa lubeerera; Era engule ebeerera awo okutuusa emirembe gyonn
- Ezekyeri - Ezekiel 34:11 Kubanga Mukama Katonda bw'ayogera bw'ati nti Laba, nze mwene, nze ndinoonya endiga zange, ne nzibuu liriza.
- Yokaana - John 21:16 Nze nnasiga, Apolo n'afukirira; naye Katonda ye yakuza. Kale bwe kityo asiga si kintu, newakubadde afukirira; wabula Kaonda akuza.
- 1 Abakkolinso - 1 Corinthians 3:6, 7 Nze nnasiga, Apolo n'afukirira; naye Katonda ye yakuza. Kale bwe kityo asiga si kintu, newakubadde afukirira; wabula Kaonda akuza.
- 1 Abakkolinso - 1 Corinthians 3:10 Ng'ekisa kya Katonda bwe kiri kye nnaweebwa, ng'omukoza w'abazimbi ow'amagezi n'asima omusingi; n'omulala n'azimbako. Naye buli muntu yeekuumenga bw'azimbako.
- 1 Abakkolinso - 1 Corinthians 9:11 Oba nga ffe twabasigamu eby'omwoyo, kya kitalo ffe bwe tulikungula ebyammwe eby'omubiri?
- 2 Abakkolinso - 2 Corinthians 9:6 Naye kye njogedde kino nti Asiga entono, alikungula ntono; era asiga ennyingi, alikungula nnyingi.
- 2 Timoseewo - 2 Timothy 2:2 Era bye wawuliranga gye ndi mu bajulirwa abangi, ebyo biteresenga abantu abeesigwa, era abalisaanira okuyigiriza n'abalala.
- 1 Peetero - 1 Peter 5:2 mulundenga ekisibo kya Katonda ekiri mu mmwe, ng: mukirabirira si lwa maanyi naye lwa kwagala, nga Katonda bw'ayagala so si lwa kwegombanga amagoba mu bukuusa, naye lwa mwoyo;


text:
Okuwummula - Resting
- Okuva - Exodus 33 :14 N'ayogera nti Amaaso gange galigenda naawe, nange ndikuwa okuwummula.
- 1 Samwiri - 1 Samuel 9:27 Bwe baali nga baserengeta ekibuga we kikoma, Samwiri n'agamba Sawulo nti Lagira omuddu ayitemu atukulembere (n'ayitamu,) naye ggwe yimirira buyimirizi mu kiseera kino nkuwulize ekigambo kya Katonda.
- 2 Ebyomumirembe - 2 Chronicles 14:7 Kubanga yagamba Yuda nti Tuzimbe ebibuga bino, tubikoleko bbugwe n'ebigo, enzigi n'ebisiba; ensi ekyali mu maaso gaffe, kubanga runoonyezza Mukama Katonda waffe; rumunoonyezza, naye atuwadde okuwummula enjuyi zonna. Awo ne bazimba ne balaba omukisa.
- Zabbuli - Psalms 4:4 N'eddoboozi lyange, nkoowoola Mukama, Naye anziramu okuva ku lusozi lwe olutukuvu. (Seera)
- Zabbuli - Psalms 27:14 Lindirira Mukama: Ddamu amaanyi, ogume omwoyo gwo; Weewaawo, lindirira Mukama.
- Zabbuli - Psalms 37:7 Sirika eri Mukama, omulindirirenga a'okugumiikiriza: Teweeraliikiriranga lw'oyo alaba ebirungi mu kkubo lye, Olw'omuntu atuukiriza enkwe ez'obubi.
- Zabbuli - Psalms 40:1 Nalindirira Mukama n'okugumiikiriza; N'antegera okutu, n'ampulira okukaaba kwange.
- Zabbuli - Psalms 46:10 Musirike mumanye nga nze Katonda: Naagulumizibwanga mu mawanga, Naagulumizibwanga mu nsi.
- Zabbuli - Psalms 55:22 Gussenga omugugu gwo ku Mukama, naye anaakuwaniriranga: Taaganyenga abatuukirivu okujjulukuka ennaku zonna.
- Zabbuli - Psalms 62:8 Mumwesige ye mu biro byonna, mmwe abantu; Mufuke omutima gwammwe mu maaso ge:
- Isaaya - Isaiah 26:3 Onoomukuumanga mirembe mirembe, eyeesigamya omwoyo gwe ku ggwe: kubanga akwesiga ggwe.
- Isaaya - Isaiah 30:15 Kubanga bw'atyo bw'ayogera Mukama Katonda, Omutukuvu owa Isiraeri nti Mu kudda ne mu kuwummula mwe mulirokokera; mu zutereera ne mu kwesiga mwe muliba amaanyi gammwe: mmwe ne mutayagala.
- Isaaya - Isaiah 32:17 N'omulimu gw'obutuukirivu guliba mirembe; era obutuukirivu bulireeta okutereera n'okwesiganga ennaku zonna.
- Isaaya - Isaiah 40:31 naye abo abalindirira Mukama baliddamu obuggya amaanyi gaabwe; balitumbiira n'ebiwaawaatiro ng'empungu; balidduka mbiro ne batakoowa; balitambula ne batazirika.
- Yeremiya - Jeremiah 17:7 Alina omukisa omusajja oyo eyeesiga Mukama, era Mukama lye ssuubi lye.
- Yeremiya - Jeremiah 29:11 Kubanga mmanyi ebirowoozo bye ndowooza gye muli, bw'ayogera Mukama, ebirowoozo eby'emirembe so si bya bubi, okubawa okusuubira enkomerero yammwe ey'oluvannyuma.
- Okukungubaga - Lamentations 3:25, 26 Mukama aba mulungi eri abo abamulindirira, eri emmeeme emunoonya. Kirungi omuntu okusuubiranga n'okulindiriranga obulokozi bwa Mukama ng'ateredde.
- Matayo - Matthew 11:28-30 Mujje gye ndi, mmwe mwenna abakooye era abazitoowereddwa nange nnaabawummuza. Mwetikke ekikoligo nange, muyigire ku nze; kubanga ndi muteefu era omuwombeefu mu mutima: nammwe muliraba ekiwummulo eky'omu myoyo gyammwe. Kubanga ekikoligo kyange si kizibu, n'omugugu gwange mwangu.
- Abafiripi - Philippians 4:7 N'emirembe gya Katonda, egisinga okutegeerwa kwonna, ginaabakuumanga emitima gyammwe n'ebirowoozo byammwe mu Kristo Yesu.
- 2 Timoseewo - 2 Timothy 1:12 Era kyenva mbonaabona bwe ntyo: naye sikwatibwa nsonyi; kubanga mmanyi gwe nnakkiriza, ne ntegeerera ddala ng'ayinza okukuumanga kye nnamuteresa okutuusa ku lunaku luli.
- 1 Peetero - 1 Peter 5 :7 nga mumusindiikiririzaiga ye okweraliikirira kwammwe kwonna, kubanga ye ateeka ku nwoyo ebigambo byammwe.


text:
Bya HANNINGTON NKALUBO ne JOSEPHAT SSEGUYA
ABASAABAZE n’abamu ku ba takisi basanyukidde entegeka za KCCA ez’okuzimba ppaaka endala ebbali w’ekibuga n’okuggyawo ezimu ki siteegi mu bifo eby’enjawulo.
Bagamba ntu kino kigenda kuggyawo omugotteko gw’ebidduka n’okubanguyiza mu nkola y’emirimu gyabwen’okukendeeza obubenje ku nguudo.
Mu zimu ku ntegeka empya mwe muli okuggyawo ppaaka y’e Nakawa ezimbibwe e Banda, okuzimba ppaaka eyeetongodde e Bwaise n’okuddaabiriza ey’e Nateete n’okulongoosa enkadde etuukane n’omutindo.
KCCA era tekyagala takisi zisimba ku siteegi ez’ekimpatiira omuli mu maaso g’amaduuka, mu makoona ne ku nguudo ez’enjawulo zonna zirina kuyingira mu ppaaka.
Kyokka abamu ku batuuze mu bifo awagenda okuzimbwa ppaaka zino basattira nti tebannaba kusasulwa era te bagenda kukkuriza pulojeti ya KCCA kutamabula.
Paaka y’e Nakawa egenda okuggyibwawo nga bw’efaanana
E BANDA
KCCA egamba nti ppaaka y’e Nakawa ebadde nfunda ate nga eri ku kkubo nnyo nti singa wabeerawo ekizibu kyonna ekivaako akabenje bayinza okukosebwa.
Kyokka abatuuze n’abakulembeze abeetolodde ekibangirizi ekitegekebwa okufuulibwa ppaaka e Banda bayomba nti ebintu babiwulira waggulu ate nga ppaaka ebakwatako butereevu.
Bagamba nti bawulira amayumba gaabwe gagenda kumenyebwa kyokka tewali nteeseganya zonna ku kubaliyirira era nti bo si beetegefu kukkiriza gamenyebwe.
Era beemulugunya nti ekibangirizi ky’ettaka ekitegekebwa kya bwannannyini ate tekituuka ku kkubo.
Bagamba nti abaawa amagezi KCCA nti ekolewo ppaaka tebaasooka kutunuulira nsonga zikwata ku mayumba ga batuuze.
KCCA baagirimba nti balina ettaka kyokka ng’ekitundu ekinene ku kkubo mayumba g’abantu era ne bwe kiba kutema luguudo bateekwa kusengula abatuuze ekitali kyangu.
Ekitundu ky’ettaka okugenda okuzimbibwa ppaaka e Banda kiriraanye olutobazzi lw’e Banda emabega wa Elizabeth Hotel.
Olutobazzi luno NEMA yalugaana okuluyiwamu ettaka era gye buvuddeko KCCA yalabula n’abamu ku bagagga abaali bagezaako okuluzimbamu nti tebakkirizibwa.
Mu kiseera kino ekitundu kino kijjuzibwaamu ettaka. Abamu ku batuuze abaludde mu kifo kino bagamba okukituukamu oteekwa okumenya agamu ku mayumba g’abatuuze singa oba oyagadde kukola ppaaka etuuka ku luguudo lwa Jinja Road.
Ssentebe w’ekyalo kino ekiyitibwa Banda II omusangibwa ekibangirizi kino Muky. Fatuma Kitimbo yagambye nti “Tewali ngeri gy’osobola kukola ppaaka wano nga tokosezza mayumba g’abatuuze.
Ekisooka ekibangirizi tekisemberedde luguudo. Okutuuka ku luguudo osooka kumenya mayumba gaffe ate nga wadde baatubalirira naye batugamba nti eby’okutusasula batuyamba buyambi. Kati ebyo ani asobola okubikkiriza” bwe yeebuuzizza.
Yagambye nti singa ppaaka ezimbibwa amayumba agasoba mu 200 ge gagenda okumenyebwa.
Abalala bagamba nti bwekiba kukola paaka mu kitundu kyaabwe, basooke baggule oluguudo oluyita wansi wa MOGAS ne luggukira mu kibangirizi kino nga luyita mu kitoogo okutuuka ku sitoowa ennene olwo bakozese akaguudo akatuuka ku sitoowa eziriwo.
Ate ba dereeva mu paaka y’eNakawa egenda okugibwaawo bagamba nti KCCA tekoze kimala mu ntegeka z’okusengula paaka yaabwe.
“Eno ppaaka eri ku luguudo ate eri wakati, abava e Luzira Bugoloobi ne Ntinda beegatira wano ate bagamba bagitwale e Banda mu Kisenyi, wagenda kuba watya” Didas Kamukama bwe yeebuuzizza.
N’awagirwa banne okuli; Shafik Lubega ne James Lukwago abaagambye nti bawagira entegeka kyokka baagala basengulwe nga byonna biwedde si kubatwala mu bifo ebikaayanirwa.
Kyokka abamu ku basaabaze n’abasuubuzi abakolera mu Banda n’abasangiddwa mu ppaaka y’e Nakawa basanyukidde entegeka z’okuzimba ppaaka ey’omulembe e Banda.
Bagamba nti ekifo kigenda kukulaakulana ate tufune abaguzi. Abatuuze singa bava mu nkaayana eziriwo ne bakiriziganya ne KCCA ebintu bigenda kutereera bulungi.
Wabula kansala Fredrick Kagga abatuuze gwe baalumirizza okukolagana n’ababagoba mu mayumba gaabwe yategeezezza nti ye ebintu abiyingiramu kuyamba batuuze.
“Ekisooka tewali mutuuze agenda kugobwa nga tasasuddwa kyokka buli omu agenda kusasulwa ekyo kye yassa ku ttaka kubanga tewali alina ttaka awo,” Kagga bwe yagambye.
Ate kansala ku lukiiko olufuga Kampala Apollo Mugume yagambye nti takisi nnungi naye tasobola kukiriza batuuze kunyigirizibwa.
Ppaaka ye Bwaise eri ku mabbali g’ekkuubo nga bw’efaanana.
KCCA
Ye Omwogezi wa KCCA Peter Kaujju yategeezezza nti ppaaka ezigenda okuzimbibwa mu bitundu ebyenjawulo okuli Nateete, Bwaise ne Banda, bakkiriziganyizza ne bannannyini ttaka kwe zigenda okukolebwa.
“KCCA tetugenda kugula ttaka wabula tugenda kukolaganira wamu ne bannannyini ttaka tuzimbe ppaaka zino, kikendeeze ku mwegotteko gw’ebiduka mu Kampala,” Kaujju bwe yagambye.
Yagasseeko nti ebigendererwa bya kuyamba basaabaze n’abalina takisi okulaba nga byanguyirwa ebyentambula.
BWAISE
BADEREEVA ba takisi e Bwaise n’abakwatibwako omuli bakondakita mu takisi eziva mu bitundu ebyo, balaajanidde KCCA eyongezzeeyo nsalessale ow’ennaku 90 ze baabawanga bagamba nti abulako ennaku 30 babagobe mu ppaaka yaabwe wabula ekifo we badda kikyababuze.
Baddereeva bano abaasangiddwa mu ppaaka yaabwe ku kkubo e Bwaise ku Lwomukaaga baategeezezza nti, KCCA yabakyalira ku ggombolola ne bateesa ku ky’okubasengula wabula
bamaze emyezi ebiri nga banoonya ekifo we bayinza okusengusiza ppaaka kibabuze.
“N’ekifo ekimu kyokka kye twazuula wano okumpi, bannanyinikyo baagaana nti bagenda kuzimbawo akeedi.
Twabalemerako naye era bwe baaba ng’abakkiriza ate nga batugamba nti bayinza okukikola mu myaka ng’etaano egijja,” bwatyo ssentebe wa siteegi y’e Luweero John Oleba bwe yategeezezza Bukedde.
Wabula ensonda mu kitundu kino ezitaayagadde kwatuukirizibwa mannya, zaategeezezza nti buli gwe batuukirira okubawa ekifo atya nti KCCA ne Gavumenti bayinza okuba nga bali mu lukwe lwa kutwala ttaka lyabwe nga beerimbika mu kussaawo ppaaka.
Yagasseeko nti KCCA yabalabula okusengula ppaaka eno nti yassibwa ku kkubo ekyonoona ‘pevumenti’, okuleeta akalippagano k’ebidduka n’ensonga endala kyokka baabaleka awo bo beenoonyeze ettaka ekintu ekibakaluubiridde nga kati beetaaga kuyambibwa.
Abamu ku bakolera mu ppaaka eno bakkirizza nti kituufu erina okusengulwa naye olw’okuba nabo bantu banoonya ekikumi okubezaawo ‘famire’ zaabwe, KCCA yandisoose kukakasa nti, balina we bagenda okudda.
Omusajja ng’alaga ekibangirizi we baagala okugula bateeke ppaaka y’e Bwaise.
NATEETE
Ate bo abasaabaze abayita mu ppaaka y’e Nateete, baddereeva n’abakulira ppaaka eno, beewuunya ekyatuuka ku bakwatibwako olw’okubalekera ppaaka eri ng’ebikata bya lumonde.
Kyokka abakulembeze mu ppaaka eno nabo banenya KCCA bwe baategeezezza nti baatuula ne nnannyini ttaka lino, Mw. Louis Ntale n’abategeeza nga KCCA bwe yamulagira y’aba agyeddaabiriza kyokka ate tekyamuwa ssente yonna.
Wano omu ku bakulira ppaaka eno ne siteegi y’e Mityana, Peter Kiteera we yasinzidde okugamba nti, okuva KCCA lwe yamala okukola ppaaka empya, yaggyawo ssente zonna ze yali esasula bannanyini ppaaka ez’enjawulo omuli n’eye Nateete kyokka ne bewuunya oba nga mmotoka zonna zinaggwera mu ppaaka empya eri e Kampala ate nga nayo bali mu kukendeeza takisi zaamwo bateekemu bbaasi!
Agamba nti, KCCA esolooza ssente ezisukka 100,000/- ku buli takisi omwezi kyokka n’eremwa okukola ppaaka yaabwe ate ne balagira nnanyini ttaka okugikola nga tebamusasula so nga ne takisi tezimusasula!
“Enkuba bw’etonnya, ppaaka eno eba ng’enzigale kubanga abasaabaze tebaagala kulinnya mu bisooto n’emmotoka zennyini tezaagala kujjayo olw’okuddugaliramu. Kiba nga kidiba,” Kiteera bw’agamba.
Embeera ppaaka eno mw’eri eyungula ezziga kubanga ebinnya bingi kyokka enkuba bw’etonnya ne bijjula amazzi ate bw’ekya ebisooto ne bigisalako ng’enjogera y’ennaku zino.
Abantu abalala batya nt, ppaaka eno bw’enaaba y’etwala mnotoka zonna eziva ebuvanjuba, ejja kuba nfunda.
KCCA ebaanukudde
Omwogezi wa KCCA, Peter Kauju ategeezezza nti okukola pulaani y’okuzza obujja entambula mu Kampala, tekigenda kukosa muntu n’omu kubanga bagenderera kukulaakulanya kibuga si kulemesa bantu.
Ppaaka y’e Nateete nga bw’efaanana kati.
Kaujju yannyonnyodde bw’ati ku buli kutya okuli mu kitundu gye bagenda okutwala ppaaka za takisi;
Nateete
Bwe twali tutandika ppaaka empya, tulina ebifo ebyenjawulo gye twatwala emmotoka zibeereyo era nga tulina okubasasula era n’e ppaaka y’e Nateete bwe kyali naye bwe yaggwa ne biggwawo.
Naye ffe tujja kusigala nga tukola ogwaffe nga bwe tulina okukola okulaakulanya ppaaka ezo. Tetuyinza kulekerera b’e Nateete ku kulaakulanya ppaaka.
Bwaise
Mu kibuga tulina pulaani kwe tutambuliza emirimu gyaffe.
Tutuula ne be kikwatako ne tukkaanya ab’e Bwaise tujja kukolagana nabo okulaba nga tetutaataaganya mirimu gyabwe bwe gunaaba ng’omulimu guwedde, tunaalaba ekiddirira naye nga tetusuubira kubagoba nga tebalina gye balaga.
Ppaaka enkadde
Tuli mu kupima kati mpenda za ttaka lyaffe twawuleko eryo erikaayanirwa naye ng’omulimu gw’okuzimba ppaaka eya kalian gutandika essaawa yonna.


text:
Yoswa Joshua
Chapter 11
1 Awo, Yabini kabaka w'e Kazoli bwe yakiwulira; n'atumira Yobabu kabaka w’e Madoni, ne kabaka w’e Simuloni, ne kabaka w’e Akusafu
2 ne bakabaka abaali ku luuyi olw'obukiika obwa kkono, mu nsi ey'ensozi, ne mu Alaba ku luuyi olw'obukiika obwa ddyo olw'e Kinnerosi, ne mu nsenyi, ne mu nsozi ez'e Doli ku luuyi olw'ebugwanjuba,
3 eri Omukanani ku buvanjuba ne ku bugwanjuba; n'eri Omwamoli, n'eri Omukiiti, n'eri Omuperizi; n'eri Omuyebusi mu nsi ey'ensozi; n’eri Omukiivi Kerumooni gye lusimba mu nsi ey'e Mizupa.
4 Ne bajja, bo n'eggye lyabwe lyonna awamu nabo; abantu bangi, era ng'omusenyu oguli ku ttale ly'ennyanja bwe guli omungi, n'embalaasi n'amagaali bingi nnyo.
5 Awo, bakabaka abo bonna ne bakuŋŋaana; ne bajja ne basimba olusiisira awamu ku mazzi ag'e Meromu, okulwana ne Isiraeri.
6 Mukama n'agamba Yoswa nti Totya olw'abo: kubanga jjo nga kaakano ndibawaayo bonna nga battiddwa mu maaso ga Isiraeri: embalaasi zaabwe olizitema enteega, n'amagaali gaabwe oligookya omuliro.
7 Awo Yoswa n'ajja, n'abalwanyi bonna awamu naye, ne babalumba ku mazzi ag'e Meromu nga tebamanyi, ne babagwako.
8 Mukama n'abawaayo mu mukono gwa Isiraeri, ne babakuba, ne babagoba okutuuka ku Sidoni ekinene, ne ku Misurefosumayimu, ne ku kiwonvu Mizupe ku buvanjuba; ne babakuba obutasigazaako n'omu.
9 Yoswa n'abakola nga Mukama bwe yamulagidde: n'azitema enteega embalaasi zaabwe, n'ayokya omuliro amagaali gaabwe.
10 Yoswa n'adda ennyuma mu biro ebyo, n'amenya Kazoli, ne kabaka waamu n'amutta n'ekitala; kubanga Kazoli edda liri kye kyali ekibuga ekikulu eky'obwakabaka obwo bwonna.
11 N'emyoyo gyonna egyalimu ne bagitta n'obwogi bw'ekitala, ne bagizikiririza ddala: tewaasigalawo assa mukka: ne Kazoli n'akyokya omuliro.
12 N'ebibuga byonna ebya bakabaka bali, ne bakabaka baamu bonna, Yoswa n'abamenya n'abatta n'obwogi bw'ekitala, n'abazikiririza ddala nga Musa omuweereza wa Mukama bwe yalagira.
13 Naye ebibuga ebyayimirira ku bifunvu byabyo, Abaisiraeri ne batayokyako n'ekimu, wabula Kazoli kyokka; ekyo Yoswa n'akyokya.
14 N'omunyago gwonna ogw'ebibuga ebyo n'ente, abaana ba Isiraeri ne babyetwalira okuba ebinyage byabwe; naye buli muntu ne bamutta n'obwogi bw'ekitala, ne babazikiriza; ne batasigazaako muntu assa mukka.
15 Nga Mukama bwe yalagira Musa omuweereza we, Musa bwe yalagira bw'atyo Yoswa: ne Yoswa bwe yakola bw'atyo; teyaleka kintu obutakikola mu byonna Mukama bye yalagira Musa.
16 Bw'atyo Yoswa bwe yatwala ensi eyo yonna ensi ey'ensozi, n'ey'obukiika obwa ddyo yonna, n'ensi yonna eya Goseni, n'ensi ey'ensenyi, ne Alaba, n'ensi ey'ensozi eya Isiraeri n'ensi ey'ensenyi yaayo;
17 okuva ku lusozi Kalaki, olulinnya e Seyiri, okutuuka ku Baalugadi mu kiwonvu kya Lebanooni ekiri wansi w'olusozi Kerumooni: ne bakabaka baayo bonna n'abawamba, n'abafumita, n’abatta.
18 Yoswa n'alwawo ng'alwana ne bakabaka abo bonna.
19 Tewali kibuga ekyalagaana emirembe n'abaana ba Isiraeri, wabula Abakiivi abaali mu Gibyoni: baabimenya byonna mu kulwana.
20 Kubanga kyava eri Mukama okukakanyaza emitima gyabwe, okujja okulwana ne Isiraeri, alyoke abazikiririze ddala, baleme okulaba ekisa, naye abazikirize, nga Mukama bwe yalagira Musa.
21 Yoswa n'ajja mu biro ebyo, n'amalamu Abanaki mu nsi ey'ensozi, mu Kebbulooni, mu Debiri, mu Anabi, ne mu nsi yonna ey'ensozi eya Yuda, ne mu nsi yonna ey'ensozi eya Isiraeri: Yoswa n'abazikiririza ddala, wamu n'ebibuga byabwe.
22 Tewaali Banaki abaasigalawo mu nsi ey'abaana ba Isiraeri: wabula mu Gaza, mu Gaasi, ne mu Asudodi, mwe mwasigala abamu.
23 Yoswa bw'atyo bwe yalya ensi yonna; nga byonna Mukama bye yagamba Musa: Yoswa n'agiwa Isiraeri okuba obusika nga bwe baayawulibwa mu bika byabwe. N'ensi n'ewummula okulwana.


text:
Okuva Exodus
Chapter 32
1 Awo abantu bwe baalaba nga Musa aludde okukka okuva ku lusozi, ne bakuŋŋaana eri Alooni, ne bamugamba nti Golokoka, otukolere bakatonda, abanaatukulemberanga; kubanga Musa oyo, ye yatuggya mu nsi y'e Misiri, tetumanyi ky'abadde.
2 Alooni n'abagamba nti Mumenye ku mpeta eza zaabu, eziri mu matu g'abakazi bammwe, n'ag'abaana bammwe ab'obulenzi n'ab'obuwala, muzindeetere.
3 Abantu bonna ne bamenya ku mpeta eza zaabu ezaali mu matu gaabwe, ne bazireetera Alooni.
4 N'agitoola mu ngalo zaabwe, n'agiwumba n'ekyuma ekisala, n'agifuula ennyana ensaanuuse: ne boogera nti Bano be bakatonda bo, ggwe Isiraeri, abaakuggya mu nsi y'e Misiri
5 Alooni bwe yalaba, n'azimba ekyoto mu maaso gaayo; Alooni n'alangirira n'ayogera nti Enkya wanaabeera embaga eri Mukama.
6 Ne bagolokoka enkya mu makya, ne bawaayo ebiweebwayo eby'okwokya, ne baleeta ebiweebwayo olw'emirembe; abantu ne batuula okulya n'okunywa, ne bagolokoka okuzannya.
7 Mukama n'agamba Musa nti Genda oserengete; kubanga abantu bo be waggya mu nsi y'e Misiri beeyonoonyesezza:
8 bakyamye mangu ne bava mu kkubo lye nnabalagira: beekoledde ennyana ensaanuuse, ne bagisinza, ne bagiwa ssaddaaka, ne boogera nti Bano be bakatonda bo, ggwe Isiraeri, abaaku ggya mu nsi y'e Misiri:
9 Mukama n'agamba Musa nti Abantu bano era, laba, be bantu abalina ensingo enkakanyavu:
10 kale kaakano ndeka, obusungu bwange bwake nnyo ku bo, era mbazikirize: era ndikufuula ggwe eggwanga eddene.
11 Musa ne yeegayirira Mukama Katonda we, n'ayogera nti Mukama, kiki ekyasizza ennyo obusungu bwo ku bantu bo, be waggya mu nsi y'e Misiri n'amaanyi amangi n'omukono ogw'obuyinza?
12 Lwaki okwogeza Abamisiri nti Yabaggiramu obubi, okubattira ku nsozi, n'okubazikiriza okuva ku maaso g'ensi? Oleke obusungu bwo obukambwe, ojjulukuke oleke obubi obwo eri abantu bo.
13 Ojjukire Ibulayimu, Isaaka, ne Isiraeri, abaweereza bo, be weerayiririra wekka n'obagamba nti Ndyongera ezzadde lyammwe ng'emmunyeenye ez'omu ggulu, n'ensi eyo yonna gye njogeddeko ndigiwa ezzadde lyammwe, nabo baligisikira emirembe gyonna.
14 Mukama n'ajjulukuka n'aleka obubi bw'abadde ayogedde okubakola abantu be.
15 Musa n'akyuka, n'aserengeta okuva ku lusozi, ng'alina ebipande bibiri eby'obujulirwa mu ngalo ze; ebipande ebyawandiikibwako ku njuyi zaabyo zombi; byawandiikibwako eruuyi n'eruuyi.
16 N'ebipande byali mulimu gwa Katonda, n'okuwandiika kwali kuwandiika kwa Katonda, okwayolebwa ku bipande.
17 Yoswa bwe yawulira eddoboozi ly'abantu nga boogerera waggulu, n'agamba Musa nti Waliwo eddoboozi ery'okulwana mu lusiisira.
18 N'ayogera nti Eryo si ddoboozi lyabo aboogerera waggulu olw'okuwangula, so si ddoboozi lyabo abakaaba olw'okugobebwa: naye eddoboozi lyabo abayimba lye mpulira.
19 Awo olwatuuka bwe yasemberera olusiisira, n'alyoka alaba ennyana n'abazina: obusungu bwa Musa ne bwaka nnyo, n'akasuka ebipande mu ngalo ze, n'abimenyera wansi w'olusozi,
20 N'atwala ennyana gye baali bakoze, n'agyokya n'omuliro, n'agisekulasekula, n'agimansira ku mazzi, n'aganywesaako abaana ba Isiraeri.
21 Musa n'agamba Alooni nti Abantu bano baakukola ki, ggwe n'okuleeta n'obaleetako okwonoona okunene?
22 Alooni n'ayogera nti Obusungu bwa mukama wange buleme okubuubuuka ennyo: gw'omanyi abantu bano, nga bagobererera ddala obubi.
23 Kubanga baŋŋamba nti Tukolere bakatonda, abanaatukulemberanga: kubanga Musa oyo, ye yatuggya mu nsi y'e Misiri, tetumanyi ky'abadde.
24 Ne mbagamba nti Buli alina zaabu yonna yonna, bagimenyeko; awo ne bagimpa: ne ngiteeka mu muliro, n'ennyana eno n'evaamu.
25 Awo Musa bwe yalaba ng'abantu bajeemye; kubanga Alooni yabajeemya okusekererwa abalabe baabwe:
26 Musa n'alyoka ayimirira mu wankaaki w'olusiisira, n'ayogera nti Buli muntu ali ku lwa Mukama, ajje gye ndi. Abaana bonna aba Leevi ne bakuŋŋaana gy'ali.
27 N'abagamba nti Bw'ati bw'ayogera Mukama, Katonda wa Isiraeri, nti Muteeke buli muntu ekitala kye ku kisambi kye, muddiiŋŋane mu miryango gyonna mu lusiisira lwonna, mutte buli muntu muganda we, na buli muntu munne, na buli muntu muliraanwa we.
28 Abaana ba Leevi ne bakola ng'ekigambo kya Musa: ne bafa ku bantu ku lunaku luli abasajja nga nkumi ssatu.
29 Musa n'ayogera nti Mwetukuze leero eri Mukama, newakubadde okulwana buli muntu n'omwana we, era ne muganda we; alyoke abawe leero omukisa.
30 Awo olwatuuka enkya Musa n'agamba abantu nti Mwayonoonye ekyonoono ekinene: ne kaakano naalinnya eri Mukama; mpozzi naakola ekinaatangirira olw'ekyonoono kyammwe.
31 Musa n'addayo eri Mukama, n'ayogera nti Woo, abantu abo bayonoonye ekyonoono ekinene, ne beekolera bakatonda aba zaabu.
32 Naye kaakano, bw'onoosonyiwa ekyonoono kyabwe; naye bw'otoobasonyiwe, onsangule nze, nkwegayiridde, mu kitabo kyo kye wawandiika.
33 Mukama n'agamba Musa nti Buli eyannyonoonye nze, oyo gwe nnaasangula mu kitabo kyange.
34 Ne kaakano genda, otwale abantu mu kifo kye nnakugambako: laba, malayika wange anaakukulemberanga: era naye ku lunaku luli lwe ndiwalana, ndibawalanako ekibi kyabwe.
35 Mukama n'abonyaabonya abantu, kubanga baakola ennyana, Alooni gye yakola.


text:
Eseza Esther
Chapter 2
1 Awo oluvannyuma lw'ebyo, obusungu bwa kabaka Akaswero bwe bwakkakkana, n'alyoka ajjukira Vasuti n'ekyo kye yakola n'ekyo ekyateekebwa eri ye.
2 Awo abaddu ba kabaka abaamuweerezanga ne boogera nti Banoonyeze kabaka abawala abato abalungi abatamanyi musajja:
3 era kabaka ateekewo abaami mu masaza gonna ag'omu bwakabaka bwe, bakuŋŋaanyize abawala abato abalungi bonna e Susani mu lubiri mu nnyumba y'abakazi, mu mukono gwa Kegayi omulaawe wa kabaka, omukuumi w'abakazi; era ebintu byabwe eby'okulongoosa babiweebwe:
4 awo omuwala kabaka gw'alisiima abe kaddulubaale mu kifo kya Vasuti. Ekigambo ekyo ne kisanyusa kabaka; n'akola bw'atyo.
5 Waaliwo Omuyudaaya mu Susani mu lubiri, erinnya lye Moluddekaayi mutabani wa Yayiri mutabani wa Simeeyi mutabani wa Kiisi Omubenyamini;
6 eyaggibwa mu Yerusaalemi wamu n'abasibe abaatwalirwa awamu ne Yekoniya kabaka wa Yuda, Nebukadduneeza kabaka w'e Babulooni gwe yatwala.
7 N'alera Kadassa, ye Eseza muwala wa kitaawe omuto: kubanga teyalina kitaawe newakubadde nnyina, era omuwala oyo yali mulungi nnyo; awo nnyina ne kitaawe bwe baafa, Moluddekaayi n'amutwala okuba omwana we ye.
8 Awo olwatuuka ekiragiro kya kabaka n'etteeka lye bwe byawulirwa, n'abawala bangi nga bakuŋŋaanidde e Susani mu lubiri mu mukono gwa Kegayi, awo Eseza n'atwalibwa mu nnyumba ya kabaka mu mukono gwa Kegayi omukuumi w'abakazi.
9 Awo omuwala oyo n'amusanyusa, n'afuna ekisa eri ye; n'ayanguwa okumuwa ebintu bye eby'okulongoosa wamu n'emigabo gye n'abawala omusanvu abaagwanira okubamuwa nga baggibwa mu nnyumba ya kabaka: n'amujjulula ye n'abawala be n'abayingiza mu kifo ekyasinga obulungi mu nnyumba ey'abakazi.
10 Eseza yali tategeezanga abantu be bwe baali newakubadde ekika kye: kubanga Moluddekaayi yali amukuutidde obutakitegeeza.
11 Era Moluddekaayi n'atambuliranga buli lunaku mu maaso g'oluggya lw'ennyumba ey'abakazi, okumanya Eseza bw'ali, era ky'alibeera.
12 Awo oluwalo olwa buli muwala bwe lwajja okuyingira eri kabaka Akaswero, ng'amaze okukolerwa ng'etteeka ery'abakazi bwe liri emyezi kkumi n'ebiri, (kubanga ennaku ez'okulongoosa kwabwe bwe zaatuukiriranga bwe zityo, emyezi mukaaga amafuta ag'omugavu, n’emyezi mukaaga eby'akaloosa n'ebintu eby'okulongoosa abakazi,)
13 kale bw'atyo omuwala n’alyoka ajja eri kabaka, kyonna kye yayagala n'akiweebwa okugenda naye ng'ava mu nnyumba ey'abakazi ng'agenda mu nnyumba ya kabaka.
14 Yagenda akawungeezi n'akomawo enkya mu nnyumba ey'abakazi ey'okubiri mu mukono gwa Saasugazi omulaawe wa kabaka eyakuumanga abazaana: teyayingira nate eri kabaka, wabula nga kabaka amusanyukidde, era ng'ayitiddwa n'erinnya.
15 Awo oluwalo lwa Eseza omuwala wa Abikayiri kitaawe wa Moluddekaayi omuto eyamutwala okuba omwana we bwe lwali lutuuse, okuyingira eri kabaka, teyaliiko kye yeetaaga wabula ebyo Kegayi, omulaawe wa kabaka, omukuumi w'abakazi, bye yalagira. Eseza n'aganja mu maaso g'abo bonna abaamutunuulira.
16 Awo Eseza n'atwalibwa eri kabaka Akaswero mu nnyumba ye eya kabaka mu mwezi ogw'ekkumi, gwe mwezi Tebesi mu mwaka ogw'omusanvu ogw'okufuga kwe.
17 Awo kabaka n'ayagala Eseza okusinga abakazi bonna, n'alaba ekisa n'okuganja mu maaso ge okusinga abawala bonna: n'okuteeka n'ateeka engule ey'obwakabaka ku mutwe gwe n'amufuula kaddulubaale mu kifo kya Vasuti.
18 Awo kabaka n'alyoka afumbira abakungu be bonna n'abaddu be embaga enkulu, embaga ya Eseza; n'awa amasaza okusonyiyibwa, n'agaba ebirabo, ng'obugabi bwa kabaka bwe bwali.
19 Awo abawala bwe baali bakuŋŋaanye omulundi ogw'okubiri, awo Moluddekaayi n'atuula mu mulyango gwa kabaka.
20 Eseza yali tategeezanga ekika kye bwe kyali newakubadde abantu be; nga Moluddeksayi bwe yamukuutira: kubanga Eseza yakola ekiragiro kya Moluddekaayi nga bwe yakolanga bwe yali ng'akyamulera.
21 Awo mu biro ebyo, Moluddekaayi ng'atudde mu mulyango gwa kabaka, babiri ku balaawe ba kabaka, Bigusani ne Teresi, ku abo abaakuumanga oluggi, ne basunguwala ne bagezaako okukwata kabaka Akaswero.
22 Awo ekigambo ekyo ne kimanyibwa Moluddekaayi n'akibuulira Eseza kaddulubaale; Eseza n'abuulira kabaka mu linnya lya Moluddekaayi.
23 Awo ekigambo ekyo bwe baakikenneenya, ne kirabika nga bwe kyali bwe kityo, bombi ne bawanikibwa ku muti: awo ne kiwandiikibwa mu kitabo eky'ebigambo ebya buli lunaku mu maaso ga kabaka.